
AUTORIAUS ŽODIS 


Šį darbą; suplanuotą ir jau kiek pradėtą dar prieš šį karą, 
rašiau dalimis šio karo metu. Maždaug visa tai, kas šiame 
mašinraščio nuoraše yra parašyta, mano yra parašyta ran- 
kraštyje jau karo metais. Baigiau darbą rankrašty 1944 m. 
gegužės mėnesį karui dar siaučiant. 

Be abejo, karo meto sąlygos turėjo paveikti ir paveikė 
šį darbą. Jos jį paveikė neigiamai. Aš galėjau sunaudoti 
darbui tiktai apibrėžtą kiekį medžiagos ir mokslo litera- 
tūros, tiktai tiek, kiek turėjau savo dispozicijoje savo pri- 
vatiniame mokslo knygyne, ypač tuo laiku, kai man karo 
metu teko gyventi kaime savo ūky ir čia rašyti. Be to, gali 
būti ir kitas darbo trūkumas, pareinąs nuo karo aplinkybių 
jo rašymo metu. Būtent daugelis klausimų, susijusių su 
šio darbo problemomis, karui pasibaigus bus sprendžiama 
iš naujo ir šie sprendimai galės pateikti mokslui daug 
įdomios medžiagos, kuri šiam darbui liks nesunaudota, 
nes negalėjo būti numatyta. Visa ta pozityvinių konstruk- 
cijų medžiaga, kuria šiame darbe buvo operuota, gali būti 
karui pasibaigus reformuota ir žymioje dalyje tapti nebe- 
aktuali. Tiesa, iš istorijos ji nebus išbraukta ir šia prasme 
ji ir toliau mokslui bus naudotina, tačiau greta josios bus 
ir naujoji pozityvinių konstrukcijų medžiaga, kuri taip pat, 
o gal dar labiau, turėtų būti mokslo nagrinėjama ir ana- 
lizuojama, čia gi šiam darbui likusi nežinoma. 

Inter arma silent musae*. Tatai liečia tiek meną, tiek 
mokslą. Mokslo darbui tuomet laikas nėra tinkamas. Gal 
jis tada ir nereikėtų dirbti. Tačiau neturėdamas kitokio 


* Karo metu mūzos tyli (Iot.). 


man tinkamo darbo, ypač atsidūręs gilioje provincijoje 
ir nemėgdamas tuščių pramogų, aš pasiryžau tęsti tai, ką 
geresnėmis sąlygomis anksčiau buvau pradėjęs. Mano 
amžiuje tenka ypatingai turėti galvoje prancūzų priežodis, 
esą geriau yra padaryti reliatyviškai geras, kad ir ne vi- 
siškai tobulas, darbas, negu nieko nepadaryti. Gal geres- 
nio, tobulo — jau nebebus galima padaryti, tad tenka pa- 
mėginti padaryti tai, kas esamomis sąlygomis yra įvyk- 
dytina ir kas vis dėlto atrodo bent reliatyviškai gera. Mano 
amžiuje laukti geresnių sąlygų ir aplinkybių pavojinga, 
nes galima jų ir nebesulaukti. Jeigu jauti, kad savo mokslo 
srity turi galvoje tam tikrų vertingų minčių ir žinių, tai 
jų neslėpk ir išdėstyk. Gal klysti, gal jos nėra tiek vertin- 
gos, kiek tatai tau atrodo, tačiau jeigu esi įsitikinęs, tai 
ryžkis ir veik, kiti gi spręs, ar bent pakenčiamai padarei. 
O kadangi mūsų jauna mokslo literatūra valstybės ir jos 
konstitucinės teisės srity dar nėra turtinga ir todėl kiek- 
vienas indėlis į šią literatūrą, mano nusimanymu, yra nau- 
dingas (jeigu jis yra bent reliatyviškai „geras'), tai vado- 
vaudamasis visais šiais sumetimais — aš šį rašinį ir užbai- 
giau. Karo metu išleisti šis darbas nėra galimumo, tad aš 
jį padėsiu į, mano nuomone, saugią vietą, kur jisai ir lauks 
patogesnių sąlygų. Ar jų sulauks ir bus išleistas — to aš 
nežinau. Tatai pareis nuo to, ar jisai nedings karo įvykių 
audroje ir ar tie, į kurių rankas jisai pateks ir kurie spręs 
apie jo likimą, pripažins jį iš viso spausdintinu. 


Mykolas Romeris 
Bagdoniškis, 1944.VI.12 


ISTORINĖ 
LIETUVOS SOVIETIZACIJOS APŽVALGA 
IR KONSTITUCINIS JOS ĮVERTINIMAS 


Nuo 1939 m. rugsėjo mėn. per 1939— 1940 m. žiemą ir 
1940 m. pavasarį vyko ir plėtėsi iki šiol nebaigtas didysis 
Europos karas. Šiam karui prasidėjus, iš karto jo tikrasis 
pobūdis ne visiems buvo aiškus. Iš karto daugelis ne- 
įtrauktų tiesiog į tą karą Europos valstybių jų valdančiųjų 
asmeny buvo linkę laikyti karą paprastu partikuliariniu 
karu tarp kelių kariaujančių valstybių ir pasiskelbė esan- 
čios neutralios. Tarp jų buvo ir Lietuvos Respublika. Šių 
valstybių valdantieji nepastebėjo tikro ideologiškai-socia- 
linio konflikto, istoriškai brendusio Europoje ir suteikusio 
šiam karui ypatingo, ne vietinio ir ne partikuliarinio, bet 
visuotinio Europos karo pobūdžio. Tiktai dramatiški šio 
karo įvykiai ryškiai įrodė jo tikrąjį pobūdį ir galutinai 
palaidojo mažų ir vidutinių izoliuotų Europos valstybių 
neutraliteto legendą; jos tapo žaislu galingųjų karo veiks- 
nių rankose. Iš vienos pusės buvo senoji klasikinė demok- 
ratija, mėginanti remtis ar Žaisti liberalizmo šūkiu ir iš- 
laikyti kapitalizmą bei aukso galią, iš antrosios — jaunas 
dinamiškas socialistiškai-politinis sąjūdis, išsiplėtęs iš 
moderninio nacionalizmo ir socializuojąs tautinių visuo- 
menių santvarką naujomis darbo organizavimo formomis, 
o politiškai besireiškiąs vadinamuoju totalizmu; tai vo- 
kiečių nacionalsocializmas, tai italų fašizmas. Greta gi 
šių dviejų, tarp kurių prasidėjo karas, buvo tretysis part- 
neris, iš karto kilusiame kare betarpiškai nepasireiškęs, at- 
sargus, tačiau laukiąs savo momento, konsekventiškai 
besiruošiąs puolimui ir karui, užimąs pozicijas įsiveržti į 
Europą — tai komunistinis Eurazijos pasaulis — Sovietai. 

Tarp šių trijų veiksnių. kilusiame Europos kare nebuvo 
Europoje vietos jokiam neutralumui. Anksčiau ar vėliau, 

šiaip ar taip, visi Europoje turėjo pasijusti Europos daly- 
viais ir užimti vieną ar kitą aiškią poziciją arba būti par- 
blokšti "ir prieš savo nusistatymą vienų, antrų ar trečių 
sunaudoti šių veiksnių kovos reikalams. Kas Europoje 
gyventi norėjo, tas turėjo ryžtis. Pasyvus neutralitetas 
negelbėjo. | | 

Jau pačioje pradžioje Sovietams pavyko įtraukti Pa- 
baltijo valstybes, tarp jų ir Lietuvą, į savo įtakos, o per 
tai ir savo politikos orbitą. Kaip žinoma, tuo būdu sovietai, 
susitarę su vokiečiais pasyviai (tarpusavio atžvilgiu.— 
Red. past.) laikytis einančiame kare, Lenkijos karinės 
katastrofos metu užėmė lenkų Respublikos plačias rytų 
provincijas — Vakarų Gudiją ir Vakarų Ukrainą. Drauge 
su Vakarų Gudija į Sovietų rankas ir tuo pačiu į jų faktinę 
dispoziciją pateko ir lenkų nuo 1920 m. okupuoti Lietuvos 
K'ytai (Vilniaus kraštas su Lietuvos sostine Vilniumi). Šis 
Sovietų žygis į Vakarų Gudiją ir Vakarų Ukrainą buvo jų 
motyvuojamas ne kaip karo žygis prieš Lenkiją, bet kaip 
pagalbos suteikimas „broliškoms“ Gudijos ir Ukrainos 
tautoms, likusioms, Lenkijai žlugus ir jos vyriausybei 
pabėgus į užsienius, anarchijos būklėje. Kiek vėliau So- 
vietams inscenizavus jų įprastais metodais plebiscistinius 
Vakarų Gudijos ir. Vakarų Ukrainos vadinamuosius „sei- 
mus“, šių seimų „nutarimais“ šios teritorijos tapo įjungtos 
į valstybinę Sovietų teritoriją. Tuo tarpu Pabaltijo vals- 
tybėms Sovietų tapo pasiūlyta tartis su jais dėl bendro 
saugumo užtikrinimo savitarpio pagalbos principais, kad 
užkirstų kelią „imperialistiniam“ karui išsiplėsti į laisvą, 
taikingą Rytų Europos erdvę. 

Paskelbusios savo neutralumą kare ir netekusios ga- 
limumo balansuoti tarp trijų stambesnių kaimyninių vals- 
tybių — Sovietų, Vokietijos ir Lenkijos, nes Vokietija 
kaip tik kariavo (1)*, o Lenkija jau žlugo, ir nedrįsdamos 
pasipriešinti Sovietų pasiūlymui, Pabaltijo valstybės iš 
karto atsidūrė faktinėje Sovietų galioje. Šiuo atžvilgiu 
tarp Latvijos ir Estijos, iš vienos pusės, ir Lietuvos, iš ant- 
rosios, buvo tam tikras skirtumas. Latvija ir Estija visuo- 
met buvo labiau linkusios remtis lenkų imperializmo sis- 


* Paaiškinimai pateikti knygos pabaigoje. 


tema, ypač tokia šios imperialistinės sistemos kombina- 
cija, kuri išlaikytų bendradarbiavimo kontaktą tarp Len- 
kijos ir Vakarų demokratijų, ypač su. Prancūzija, nukreiptą 
prieš Vokietiją, o drauge per lenkus paraližuojančią, kaip 
kad buvo manoma, ir Sovietus. Lenkijos žlugimas pirmame 
karo mėnesy dezorientavo Estiją bei Latviją. Net jeigu jos 
nebūtų paskelbusios neutraliteto, jos nebūtų turėjusios 
jokio pasirinkimo ir jokių šansų gelbėtis. Kariaujančios 
Vakarų demokratijos buvo nepasiekiamos ir neturėjo 
rimtų interesų šiose valstybėse prieš Sovietus. Vokiečiams 
jų likimo klausimas taip pat tuo laiku nerūpėjo ir pasiremti 
Vokietija jos neturėjo nė faktinio galimumo, nė psicholo- 
ginių perspektyvų. Iš Sovietų politikos nagų jos išsprukti 
negalėjo. 

Kiek kitaip buvo su Lietuva. Su Lenkija ji niekuomet 
kontakto neturėjo; patyrusi iš lenkų Vilniaus atplėšimą, 
prieš kurį ji atkakliai protestavo, ji lenkiškuoju imperia- 
lizmu jokiu būdu pasitikėti ir pasiremti negalėjo. Joje 
buvo politinės srovės, ieškančios kontakto su vokiečiais, 
ir Vokietija Lietuvos linkme galėjo turėti didesnių intere- 
sų negu kad tuo tarpu Latvijos bei Estijos linkme. Tačiau 
Lietuvos pasirinktas „neutralumo“ kelias, kuris iš tikrųjų, 
kaip tatai greit turėjo paaiškėti, tebuvo tiktai legenda, 
užkirto bet kurį. kelią kontaktui su kariaujančia Vokietija 
ir kartu paliko ją ekskliuzyvinėje Sovietų įtakoje ir dispo- 
zicijoje. Šios įtakos ir dispozicijos pavojus valdantiesiems 
iš karto gal neatrodė tiek baisus, kaip jisai turėjo greitai 
pasireikšti. Lietuvos atsparumas šia kryptimi dar buvo 
žymiai sumažintas ypač dėl šių dviejų momentų: a) kad ir 
slopindama pas save komunistinį prosovietinį sąjūdį, Lie- 
tuva vis dėlto savo užsienio politikoje praeity dažnai rė- 
mėsi Sovietais tiek prieš Lenkiją, tiek kartais prieš Vokie- 
tiją; šių politinių kontaktų tradicija veikė Lietuvos val- 
dančiųjų sluoksnių psichiką slopindama jų atsparumą, ir, 
be to, pavojus iš Sovietų Lietuvoje buvo mažiau jaučiamas 
todėl, kad su Sovietais, nuo kurių Lietuvą skyrė Lenkija, 
Lietuva iki 1939 m. karo bendrosios sienos neturėjo; kon- 
taktai su Sovietais buvo sudarę Lietuvoje tam tikrą jos 
užsienio politikos tradiciją; b) 1939 m. rudenį faktiškai 
Sovietų rankose buvo atsidūręs Vilnius, kuris per visą 

nepriklausomos Lietuvos gyvenimo laikotarpį sudarė jos 
pastovų vyriausiąjį tautos siekimų ir valstybės politikos 
tikslą; tad šiuo laiku tiktai iš Sovietų Lietuva galėjo tikėtis 
pagaliau atgauti Vilnių; šio tikslo hipnotizuojama, ne- 
drįsdama galvoti apie ryžtingą ir vieningą pasipriešinimą 
Sovietų reikalavimams glaudaus politiškai-militaristinio 
kontakto neva „bendrajam saugumui“ užtikrinti, nes toks 
pasipriešinimas dėl ryškios jėgų santykiavimo tarp mažo- 
sios izoliuotos Lietuvos ir milžiniškos Sovietų Sąjungos 
nelygybės atrodė neįmanomas ir grasinąs Lietuvos sunai- 
kinimuų,— Lietuvos valdantieji 1939 m. rudenį vedė Lietuvą 
į ekskliuzyvinį kontaktą su Sovietais arba tiesiog į Sovietų 
politinę orbitą su vienintele mintimi laiduoti Vilniaus 
grąžinimą Lietuvos valstybei. Šis eventualus laimėjimas 
jiems atrodė toks milžiniškas ir svarus lietuvių tautiniams 
ideala:as bei Lietuvos garbei, kad šia kaina jie tikėjosi 
padengti pavojaus padidėjimo nuostolį, o pagaliau tikėjosi 
laimėti laiką ir nežinomuose Europos karo padariniuose 
sulaukti tarptautinių aplinkybių, kurios vėl grąžintų Lie- 
tuvai (tačiau jau šį kartą Lietuvai su Vilniumi) laisvo la- 
viravimo galimumą. 

Tokiomis aplinkybėmis ir tapo sudaryta žinoma Lie- 
tuvos su Sovietais 1939 m. spalių mėn. „savitarpinės pa- 
galbos' sutartis, kuri leido Sovietams įvesti į Lietuvos 
teritoriją tam tikrą savo kariuomenės kiekį ir šioje terito- 
rijoje įkurti savo karines bazes. Drauge Lietuvai buvo 
grąžintas Vilnius su tam tikra „Vilniaus sritimi“, sudaran- 
čia nežymią dalį tos valstybinės Lietuvos teritorijos, kuri 
Lietuvos su Sovietais 1920.VII.12 Maskvos sutartimi buvo 
tų pačių Sovietų pripažinta įeinančia į Lietuvos teritoriją 
ir tų pačių 1920 m. spalių mėn. buvo lenkų pagrobta. Lie- 
tuvai Sovietų grąžinamoji „Vilniaus sritis“ neapėmė net 
viso grynai kalbinio lietuviškojo žemės ploto rytuose. 
Sovietinių karinių bazių reikalas Lietuvoje buvo Sovietų 
motyvuojamas tuo, kad esą, iš vienos pusės, be Sovietų 
kariuomenės karinis Lietuvos pajėgumas būtų per menkas 
tam, kad galėtų pačią Lietuvą apsaugoti nuo „imperia- 
listinių' kariaujančių pajėgų įsiveržimo į jos teritoriją, 
o iš antrosios pusės, ir pačių Sovietų saugumas esąs reika- 
lingas apsidraudimo nuo to, kad kaimyninėje Lietuvoje 

neįsigalėtų koks svetimų pajėgų lizdas, kuris ruoštų inva- 
ziją į Sovietų teritoriją. Tas pat buvo Sovietų pareikalauta 
ir iš Latvijos bei Estijos ir atitinkamomis „sutartimis“ 
pasiekta. Sovietų karinės bazės įsikūrė. Tiktai viena Suo- 
mija drįso šiam reikalavimui pasipriešinti ir išlaikė karą 
su Sovietais, tiesa, prarasdama brangius savo valstybinės 
teritorijos pietų-rytų pakraščius, tačiau vis dėlto išvengusi 
sovietinių bazių. 

Tad Lietuvos neutralumas Europos kare, Lietuvai suti- 
kus pavesti savo teritoriją Sovietų bazėms įsteigti, faktiš- 
kai pateko į Sovietų dispoziciją, vadinasi, — parėjo nuo to, 
kiek patys Sovietai panorės arba apsiriboti savo ir Lietuvos 
neliečiamumo apdraudimu, arba ruoštis kaip tik puolimui 
ir karui. Kartu Lietuva jau faktiškai nebebuvo savo „neu- 
tralumo“ šeimininkė. Vis dėlto neutralumo fikciją ji mė- 
gino laikyti. Vilniaus atgavimą per Sovietų rankas ji 
stengėsi aiškinti ne kaip Sovietų pagrobtos kariavusios 
Lenkijos teritorijos dalies įgijimą, nes Vilniaus krašto 
Lietuva niekuomet nebuvo pripažinusi Lenkijos valsty- 
binės teritorijos dalimi, bet kaip savo valstybinės terito- 
rijos, neteisėtai lenkų pagrobtos ir laikomos, perėmimą 
iš Sovietų rankų. 

Tačiau esant Sovietų karinėms bazėms Lietuvoje, Lie- 
tuvos neutralumo legenda buvo jau tikrai palaidota; tega- 
lima buvo šiaip ar kitaip galvoti apie Sovietų (įskaitant 
Lietuvą), bet ne pačios Lietuvos neutralumą arba ką kitą 
neutralumui priešingą. Prie to svetimų karinių pajėgų 
įsikūrimas valstybinėje teritorijoje, ypač kai tos jėgos 
priklauso stipresnei valstybei, kuriai pasipriešinti nedrįs- 
tama, iš karto slopina ir pačią šios kariškai servitutinės 
valstybės nepriklausomybę. | 

Visa tai, kas vėliau su Lietuva atsitiko, potenciališkai 
jau glūdėjo anoje nelemtoje Lietuvos su Sovietais 1939 m. 
spalių mėnesio vadinamosios „savitarpinės pagalbos“ 
sutarty. O ši sutartis buvo Lietuvos pasirinkto „neutralu- 
mo“ Europos kare padarinys. Žinoma, gal būtų neteisinga 
dabar kaltinti Lietuvos to laiko valdantieji nesugebėjimu 
spręsti valstybės likimą ir pasirinkti tikrąjį kelią kilusio 
Europos karo akivaizdoje. Jie buvo nesupratę šio karo 
esmės ir tikėjosi Lietuvos valstybę geriausiai apsaugosią 

skelbdami jos neutralumą. Tačiau karo esmė ir.sociališkai- 
politinių jėgų santykiavimo bei įvykių logika neatsižiūri 
į klystančių veikėjų. intencijas. Galimas daiktės, kad 
1939 m. spalių mėn. Lietuvos valdantieji, pasirinkę vadina- 
mojo „neutralumo“ kelią, kitokio pasirinkimo neturėjo, 
kaip kad nusileisti Sovietams ir sudaryti su jais šią sutartį. 
Tačiau kartu tąja sutartimi jie inkorporavo tariamos 
„neutralios“ Lietuvos likimą į Sovietų politiką, kurios 
istoriniai aiškus ir nuolatinis siekimas buvo .ne koks neu- 
tralumas, bet komunistinės „revoliucijos“ ir sovietinės 
santvarkos išplėtimas į visą pasaulį, žinoma — pirmiausia 
į Europą, ir kuriai kyląs Europoje karas, sovietinių val- 
dovų įsitikinimu, turėjo pagaliau suteikti galimumą, pro- 
gai pasitaikius, pulti „buržuazinį“ krikščioniškąjį pasaulį. 
Sovietai niekuomet neslėpė, Kad savo valstybę jie laiko 
viso komunistinio internacionalo tėvyne, kuri komunis- 
tinės. revoliucijos titulais esanti vienintelė teisėta visos 
žmonijos, tad visų tautų, universalinė „jungtinė“ valstybė, 
o visos kitos šiaip tautinės, jų vadinamos „buržuazinės“ 
valstybės — tai esančios tik „socialinio priešo“ okupuotos 
komunistinio sovietinio Intėrnacionalo teritorijos. Aišku, 
kad su neutralumo sąvoka tatai nieko bendro neturi. Įsi- 
jungdama į Sovietų faktinės karinės galios orbitą, Lietuva 
virto šios agresyvinės politikos įrankiu. Drauge ji ir savo 
valstybės formą bei savo konstitucinį režimą, tad pagaliau 
savo valstybinį nepriklausomą likimą, pateikė Sovietų 
dispozicijon. 

Jeigu iš viso teisinė valstybės konstitucija yra glau- 
džiai susijusi su vadinamąja socialine atitinkamo krašto 
konstitucija, kitaip sakant, su tam tikru socialinių jėgų 
santykiavimo statusu krašto visuomenėje, nuo kurio ji 
pareina ir kuris visuomet, kaip viskas, kas gyva, lėčiau 
ar greičiau keičiasi, versdamas ir teisinę šalies formą bei 
konstituciją keisti, ir jeigu, ypač mūsų laikais, kai jokia 
valstybė nėra sociališkai visiškai izoliuota, šį šalies socia- 
linių jėgų santykiavimą visuomet kiek paveikia ir išorinės 
socialinės jėgos, kas ypatingai pasireiškia mažose valsty- 
bėse, įterptose tarp stambesnių kaimynų, tai jau ypatingai 
ši išorinių socialinių jėgų įtaka tampa ryški ir net spren- 
džiamoji tada, kai mažoji, kad ir formališkai dar neva 

„nepriklausoma“ valstybė, patenka į ekskliuzyvinę karinę 
vieno stambaus kaimyno dispoziciją. Tada viskas, kas 
joje vyksta, yra apsprendžiama ne jos visuomenės socia- 
linių jėgų santykiavimu, bet išorinių socialinių jėgų dik- 
tatu. Ir tada nebetenka kalbėti apie jos evoliuciją, apie 
jos teisę ar aktus, apie jos valdančiuosius ir jų išleistų 
aktų galiojimą jos pačios socialiniu titulu. Jos pačios tau- 
tiškai-socialiniu titulu viskas bus suklastota, netikra, nelo- 
giška ir neprivaloma, kiek tatai nėra paremta anosios 
svetimos jėgos smurto viešpatavimu. Tad atkritus tam 
smurtui, griūva ir atkrinta ir visas šio svetimo smurto 
sukurtas teisinis pastatas, nors jis ir būtų buvęs šios pa- 
vergtos „valstybės“ vardu, tačiau be jos socialinės gyvos 
energijos kuriamas. Tatai yra pamatinė visos valstybinės- 
konstitucinės Lietuvos 1940 metų evoliucijos teisinio ver- 
tinimo tezė. 

Įvedus Sovietų įgulas į Lietuvos teritoriją ir įsteigus 
Lietuvoje karines bazes, iš karto formališkai teisinėje ir 
politinėje srity viskas pasiliko Lietuvoje nepakeista. Pa- 
siliko tie patys valdantieji, ta pati santvarka ir režimas, 
ta pati 1938 m. Konstitucija. Žinoma, bet kurių Lietuvos 
valdžios oficialinių .pareiškimų ir šiaip viešųjų cenzuruo- 
jamų visuomenės balsų tonas Sovietų atžvilgiu turėjo būti 
išlaikytas mandagus ir draugiškas, nes kitaip būtų buvę 
pavojinga. Padėties viešpačių, sovietų, elgimasis buvo 
korektiškas ir švelnus. Vis dėlto Lietuvos valdantieji pa- 
juto pavojų ir suprato susidariusios padėties kėblumą. 
Kadangi valstybinis aparatas liko senas ir seni liko vei- 
kimo metodai, nes Lietuvos valdantieji savo socialinės 
esmės, savo ideologijos ir palinkimų išsižadėti ir savo 
kailio pakeisti negalėjo, o kitiems socialiniams veiks- 
niams, artimesniems Sovietams, jie vietos užleisti neno- 
rėjo, tai jie nepersitvarkė ir neprisitaikė prie naujų ben- 
dradarbiavimo su Sovietais sąlygų, sekančių iš 1939 m. 
spalių mėn. sudaryto solidarumo ir pagalbos pakto. . Iš 
tikrųjų tasai paktas jiems buvo nepakenčiamas, jų širdžiai 
svetimas. Užleisti vietą kitiems socialiniams veiksniams, 
artimesniems Sovietams, tai gal būtų buvę tolygu atidary- 
mui kelio, kuriuo Lietuva esamomis aplinkybėmis imtų 
tuojau pati slinkti į Sovietų Sąjungą, kaip tatai ir įvyko 


13 


1940 m. vasarą. Slaptai, savo nuotaikos gilumoje Lietuvos 
(lygiai taip pat Latvijos ir Estijos) valdantieji buvo labiau 
linkę į kontaktą su Vakarais, su tariamu „buržuaziniu“ 
pasauliu, ar su Anglija—Prancūzija, ar sų Vokietija, at- 
sižvelgiant į tai, kuri dviejų kariaujančių šalių imtų viršų 
kaip karo nugalėtoja. Tačiau ir šiuo klausimu jų nuotaikoje 
visiško aiškumo nebuvo, o antra vertus — tatai jau buvo 
pavėluota. Gelbėtis jau buvo vėlu. Vis dėlto nėra abejonės, 
kad, progai pasitaikius, jie būtų persimetę į Sovietų priešų 
stovyklą, jei būtų galėję tikėtis, kad tatai jiems pavyksią. 
Jie sėdėjo ant dviejų arba tarp dviejų kėdžių (gal ir trijų, 
nors dvi priešsovietiškos jiems buvo tolygios lyg kad 
viena), nedrįsdami tuo tarpu užimti aiškios pozicijos, 
oficiališkai linksniuodami pagarbos ir simpatijos žodžius 
Sovietams, tačiau pasiruošę sabotažui, kiek tatai būtų 
galima. Ar jie jau ėmė šiam sabotažui ruošti dirvą ir slap- 
tai jį organizuoti ir ką būtent šia kryptimi jau buvo padarę 
bei kaip toli nuėję — tatai tuo tarpu dar nėra tiek viešai 
paaiškėję, kad būtų galima tatai konstatuoti ir kategoriš- 
kai teigti (2). Rodos, ne ką būtų pajėgę padaryti, jei ir 
daugiau būtų jų nusistatyme aiškumo. Tad mes šio ir ne- 
žiūrėsime. 

Sovietai visa tai stebėjo ir buvo gerai informuojami. 
Jie sekė įvykius ir Pabaltijo valdančiųjų žygius. Pagaliau 
1940 m. pavasarį jie rado reikalą nustatyti aiškumą, vadi- 
nasi — padaryti išvadas iš savo dominuojančios Pabaltijy 
padėties, sudarytos 1939 m. rudens sutartimi ir įgulomis 
bei karinėmis bazėmis Pabaltijo valstybių teritorijose. 
Tam jų pasirinktas tapo karo veiksmų Vakaruose momen- 
tas, kai kariaujančios šalys, tad ir Vokietija, buvo užimtos 
žygiais Prancūzijoje ir kai tuo pačiu Sovietams rankos 
buvo laisviausios. 

1940 m. gegužės mėn. Sovietai per radiją ir spaudoje 
paskelbė kaltinimą Lietuvai, esą Lietuvoje buvę įvykę 
paskirų Sovietų karių, esančių Sovietų įguluose, pagrobi- 
mai, kankinimai ir net nužudymai, ir kad esą tatai buvę 
daroma su Lietuvos vyriausybės žinia ir net pačių vyriau- 
sybės organų karo žvalgybos tikslais, nukreiptais, žinoma, 
prieš Sovietų Sąjungą. Šiuo esą Lietuvos valdantieji sabo- 
tuoja sutartimi nustatytą draugiškumą ir savitarpio pagal- 

bą, klastingai ruošdami išdavikiškus sumanymus. Sovietai 
to pakęsti negalį. Į Maskvą tapo pakviesti Lietuvos vyriau- 
sybės nariai aiškintis ir tartis šiems reiškiniams pašalinti. 
Visoms trims Pabaltijo respublikoms tapo iškeltas kalti- 
nimas dėl sudarymo tarp jų trijų (Lietuvos, Latvijos ir 
Estijos) kažkokios karinės sąjungos, kuri esamomis aplin- 
kybėmis, aišku, esanti nukreipta prieš Sovietus, nes esą 
lojalus ir nuoširdus sutarčių ir karinio bendradarbiavimo 
su Sovietais vykdymas užtenkamai apsaugojąs šias respub- 
likas nuo bet kurio karo pavojaus ir darąs nereikalingomis 
ir nesuprantamomis bet kurias jųjų tarpusavio karines 
sąjungas, galinčias turėti klastingus tikslus prieš Sovietus. 

Nors šiuose aiškinimosi pasitarimuose Maskvoje (į 
Maskvą buvo nuvykę premjeras Merkys ir užsienių rei- 
kalų ministras Urbšys) Lietuvos vyriausybė, nusigandusi 
ir pasijutusi kaltinamojo padėty, buvo linkusi kiek galima 
daugiau nusileisti Sovietams ir tikrinti savo nuoširdžiau- 
sią draugiškumą ir nusistatymą bendradarbiauti su Sovie- 
tais (tarp kita ko, atsistatydino vidaus reikalų ministras 
Skučas ir buvo atleistas Saugumo departamento direkto- 
rius Povilaitis, kuriuos Sovietai laikė svarbiausiais prieš 
Sovietų karius nukreiptų aktų kaltininkais), tačiau geruoju 
likviduoti Sovietų iškelto konilikto nepavyko. 

Premjerui Merkiui grįžus į Lietuvą, Maskvoje pasili- 
kusiam užsienių reikalų ministrui Urbšiui 1940.VI.14 So- 
vietų vyriausybė įteikė ultimatumą Lietuvos vyriausybei, 
kuriame buvo suformuluoti šie trys griežti reikalavimai: 
a) patraukti teismo atsakomybėn ministrą Skučą ir direk- 
torių Povilaitį, b) pakeisti Lietuvos vyriausybę taip, kad 
naujojo sąstato vyriausybė „sugebėtų ir būtų pasiryžusi 
laiduoti garbingą Sovietų Sąjungos ir Lietuvos savitarpio 
pagalbos sutarties įgyvendinimą ir ryžtingai sutramdyti 
sutarties priešus“; c) įleisti į Lietuvos teritoriją Sovietų 
kariuomenę „tokiame kiekyje, kurio pakaktų, kad būtų 
laiduotas sutarties vykdymas ir užkirsti provokaciniai 
veiksmai“. Terminas ultimatumui priimti buvo nustatytas 
iki birželio 15 dienos 10 valandos. 

Aišku, kad visi trys ultimatumo reikalavimai buvo 
nesuderinami su valstybės suverenumu ir turėjo nustatyti 
visišką Lietuvos pareinamumą nuo Sovietų. Tiek pirmas, 

tiek antras reikalavimas reiškė kategorišką svetimos vals- 
tybės kišimąsi į Lietuvos vidaus tvarką bei reikalus. Tre- 
tysis reikalavimas — tai buvo šio pareinamumo sankcija. 
Sovietai reikalavo ir savinosi sprendžiamąjį žodį Lietuvos 
vyriausybės sąstato atžvilgiu, o šios vyriausybės veikimas 
Sovietų pageidaujama kryptimi turėjo būti Sovietų kontro- 
liuojamas ir garantuojamas Sovietų karinėmis pajėgomis, 
kurių neaprėžtą kiekį jie būtų galėję įvesti ir laikyti Lietu- 
vos teritorijoje. 

Lietuvos vyriausybė tą pačią birželio 14 d. susirinkusi 
posėdžio (3) Respublikos prezidentui Smetonai pirminin- 
kaujant, nedrįsdama priešintis, Sovietų ultimatumą pri- 
ėmė. Visa, kas vyko toliau, tai buvo Lietuvos ne „persi- 
tvarkymo ' ,ne jos valstybinės „evoliucijos“, bet jos paver- 
gimo istorija. Jos socialinė konstitucija, jos socialinių 
jėgų santykiavimas ir šio santykiavimo padariniai, jos 
tautinių veiksnių valia — visa tai buvo nuslopinta ir nebe- 
galėjo veikti jos teisinio ir valstybinio likimo. Ji tapo 
bejėgiu pasyviu žaislu Sovietų valdovų rankose. 

Lietuvos vyriausybei nutarus priimti Sovietų ultima- 
tumą ir Merkio kabinetui atsistatydinus, Respublikos 
prezidentas buvo pavedęs naująjį kabinetą sudaryti gene- 
rolui Raštikiui, tikėdamasis, kad jo vardas, populiarus 
pažangiosios opozicijos sluoksniuose, galėsiąs sucemen- 
tuoti tautos pajėgas ir drauge patenkinsiąs Sovietus, aiškiai 
nepasitikinčius vadinamųjų tautininkų vadovavimu Lietu- 
vos vyriausybei. Tai buvo mėginimas dar laviruoti, kad 
būtų išgelbėta šiokia tokia Lietuvos „socialinės: konstitu- 
cijos“ autonomija. Tačiau į tai ministras Urbšys iš Maskvos 
pranešė, kad Molotovas pareiškė laikąs Raštikio kandida- 
tūrą Lietuvos vyriausybei sudaryti nepriimtina. 

Birželio 15 d. įvyksta šie faktai: a) Respublikos prezi- 
dentas Smetona, supratęs, kad esamomis aplinkybėmis 
valstybinė Lietuvos nepriklausomybė žlugo, ar tai tiktai 
gelbėdamasis asmeniškai, ar nenorėdamas savo vardu 
sankcionuoti tolesnių neišvengiamų šios nepriklausomy- 
bės laidojimo ir Lietuvos pavergimo aktų ir tikėdamasis 
dar ką pajėgsiąs sugalvoti užsieny Lietuvai gelbėti, su 
šeima pabėgo į užsienį, palikęs Lietuvą jos žiauriam liki- 
mui; b) Sovietų kariuomenė peržengė Lietuvos—Sovietų 

sieną ir stambiame kieky ėmė slinkti į Lietuvą, kurios 
teritorija tokiu būdu, bent kariniu atžvilgiu, jau iš karto 
tapo įjungta į Sovietų pajėgų disponuojamą teritoriją; 
c) iš Maskvos į Kauną atskrido Sovietų vyriausybės dele- 
guotas Sovietų Sąjungos užsienio reikalų liaudies komi- 
saro pavaduotojas Dekanozovas, Sovietų įgaliotojo mi- 
nistro Lietuvai Pozdniakovo lydimas; Dekanozovui buvo 
pavesta patikrinti Lietuvos „vyriausybės pertvarkymas“ 
einant Sovietų ultimatumo sąlygomis. 

Nors faktiškai Lietuva, žinoma, neturėjo jau jokio 
laisvo tvarkymosi galimumo ir buvo patekusi į visišką 
Sovietų dispoziciją, tačiau formališkai nė Lietuvos vals- 
tybė, nė jos paskutinė veikusi 1938 m. Konstitucija — 
nebuvo likviduota. Atvirkščiai — Sovietams, kurie, aišku, 
žinojo, į ką tatai veda, ir siekė inkorporuoti Pabaltijį, tad 
ir Lietuvą, į Sovietų sąstatą, rūpėjo, kad formališkai, tei- 
siniais aktais, tasai inkorporacijos (aneksijos) procesas 
vyktų ne jų įsakytiniais valstybės aktais, bet pačios Lietu- 
vos teisiniais aktais, tiktai faktiškai užkulisiniu būdu jų 
inspiruojamais. Jiems rūpėjo tam tikra klastinga šio Lie- 
tuvai skaudaus proceso inscenizacija, kurios jie tikri pri- 
tyrę meisteriai. Jie brutalius smurto bei agresijos aktus 
turi komunistinės propagandos sumetimais paversti įspū- 
dingais reklaminiais neva laisvės aktais. Šiam Sovietų 
siekimui prezidento Smetonos pabėgimas (nors, antra 
vertus, jis politiškai, būtent propagandiniu atžvilgiu, kiek 
teigiamai patarnavo naujosios, Sovietų pastatytos, Lietu- 
vos „vyriausybės“ akcijai, palengvinusiai kartu sudaryti 
visuomenės pasipiktinimo „smetoniniu režimu“ nuotaiką, 
kas Sovietams, be abejo, buvo pageidaujama) teisiniu 
atžvilgiu buvo kiek neparankus. Formaliniai nutraukti 
konstitucinio kontinuiteto Lietuvoje jie dar tuo laiku aukš- 
čiau nurodytais sumetimais nenorėjo. Iš viso veikusi Lie- 
tuvoje 1938 m. Konstitucija, kurios režimas galima pava- 
dinti „prezidentokratiniu“ ir kuri stengėsi politinės galios 
maksimumą sulaikyti Respublikos Prezidento rankose, 
kaip tik dėl to buvo Sovietų sumanytai inscenizacijai pa- 
togi. Per Respublikos Prezidentą, kuris „vadovauja valsty- 
bei“ (šios Konstitucijos 3 str.) ir kurio rankose yra galia 
ir Ministrų kabinetus keisti, ir Seimą paleisti, ir įstatymus 

leisti, buvo galima viskas pačios Lietuvos aktais daryti. 
Tad Respublikos Prezidento buvimas Sovietams buvo rei- 
kalingas, o jeigu Respublikos prezidentas Smetona būtų 
pasirodęs neužtenkamai lankstus, tai esamomis aplinky- 
bėmis, kai visa faktinė galia bei jėga Lietuvoje buvo So- 
vietų rankose, gal nebūtų buvę sunku priversti jisai atsi- 
statydinti; o jam atsistatydinus, į vakuojančią Respublikos 
Prezidento vietą su visomis Prezidento galios ir valstybės 
vadovavimo atributais įeitų Ministras Pirmininkas (Kons- 
titucijos 72 str.), kuris šiuo atsitikimu turėjo būti kaip tik 
Sovietų parinktas ir tuo pačiu jų politikai nuolaidus. Ta- 
čiau Ministras Pirmininkas ima „vadovauti valstybei“ 
tiktai tuo atsitikimų, kai Respublikos Prezidentas yra 
miręs arba atsistatydinęs (žinoma, iki bus išrinktas naujas 
Respublikos Prezidentas, tačiau esant „nenugalimoms kliū- 
tims“ tasai išrinkimas gali būti atidėtas iki kliūtys bus 
pašalintos — Konstitucijos 69 str.; „nenugalima kliūtimi“ 
naujam prezidentui rinkti čia, be abejo, būtų laikoma se- 
noji Prezidento elektorių, vadinamųjų „Tautos Atstovų", 
rinkimų sistema, pagrįsta cenziniais rinkimais; tad „vals- 
tybei vadovautų“ Sovietų faktiškai pastatytas Ministras 
Pirmininkas). Tačiau jeigu Respublikos Prezidentas tiktai 
išvyksta į užsienius, tai Ministras Pirmininkas tiktai jį 
„pavaduoja“, tačiau valstybei nevadovauja, tiktai atlieka 
atskirus jo galios veiksmus ir neperima „visos“ Prezidento 
galios (Konstitucijos 71 ir 72 str. sugretinimas); Respub- 
likos Prezidentu vis ss lieka senasis į užsienius išvykęs 
Prezidentas. 

Aišku, kad naujiems sumanytiems žygiams reikėjo 
nusikratyti Respublikos prezidentu Smetona, pabėgusiu į 
užsienius ir tuo pačiu išėjusiu iš Sovietų dispozicijos. Rei- 
kėjo jam atimti autoritetingas Respublikos Prezidento 
titulas, kurį jis būtų galėjęs. „panaudoti priešingai naujų 
įvykių eigai, ir atidaryti kelias į visą galingą Respublikos 
Prezidento konstitucinę galią tam vyrui, kuris bus Deka- 
nozovo nurodymais paskirtas naujajai Lietuvos „vyriau- 
sybei“ sudaryti. Tatai ir tapo padaryta tam tikru, gal šiomis 
aplinkybėmis ir logišku, interpretacijos aktu. Būtent pre- 
Zidento Smetonos šiuo momentu pabėgimas į užšienius 
buvo vyriausybės interpretuotas esąs tolygus atsistatydi- 

nimui — tai esąs sui generis (savotiškas, tam tikras) re- 
zignavimas, likviduojąs jojo prezidentavimą ir vadova- 
vimą valstybei. Apie tai tapo paskelbtas vyriausybės 
pareiškimas (4). Kartu į vakuojančią Respublikos Prezi- 
dento vietą ir į „valstybei vadovavimą“ su visais konstitu- 
ciniais nepaprastos Prezidento galios atributais įėjo minis- 
tras pirmininkas Merkys, kuris, nors jau pats. su visa savo 
vyriausybe buvo, kaip kad reikalavo Sovietų ultimatumas, 
atsistatydinęs, tačiau, kol naujoji vyriausybė nebuvo su- 
daryta, dar laikinai ėjo savo senąsias pareigas. 

Naujos vyriausybės paskyrimas ilgai netruko. Sovietų 
valdžia Dekanozovo asmeny buvo vietoje, Dekanozovą 
informavo apie tinkamus žmones juos pažįstąs ir gerai 
orientuotas vietos santykiuose Sovietų atstovas Lietuvoje 
Pozdniakovas. Dekanozovo patarimais ir pritarimais, 
tolygiais įsakymui, einančio Respublikos Prezidento parei- 
gas Merkio aktu ministru pirmininku buvo paskirtas žur- 
nalistas Justas Paleckis, kuris ir sudarė naują Lietuvos 
vyriausybę iš Sovietams priimtinų asmenų, pats tuojau au- 
tomatiškai įėjęs į vakuojančią Respublikos Prezidento 
vietą, pasišalinusio Merkio vieton. Einant Konstitucijos 
102 str., Ministras Pirmininkas „vadovauja valstybei“, 
užimdamas vakuojančią Respublikos Prezidento vietą, bet 
premjero pareigų vyriausybėje neina; jį šiose pareigose 
pavaduoja „Ministro Pirmininko pavaduotojas“. Šiuo pa- 
vaduotoju, kuris stojo naujos „vyriausybės“ priešaky, 
buvo prof. Vincas Krėvė-Mickevičius, naujas užsienių 
reikalų ministras. Naujoji vyriausybė greit tapo praminta 
„Liaudies vyriausybe“ ir pati šitaip ėmė vadintis. 

Formališkai, žiūrint tiktai Konstitucijos raidės, vyriau- 
sybės pakeitimas įvyko konstitucingai. Atsistatydinimai, 
paskyrimų aktai vyko Konstitucijos nustatyta tvarka. 
Jeigu Konstitucijoje nebuvo numatytas Respublikos Pre- 
zidento pabėgimas, tai tam tikru šio incidento interpreta- 
vimu jo padariniai tapo su Konstitucija suderinti. Forma- 
linė konstitucingumo inscenizacija buvo išlaikyta ir tuo, 
kad paskirtas ministras pirmininkas Paleckis ir visi paskir- 
ti ministrai davė ištikimybės Konstitucijai iškilmingąjį 
pasižadėjimą (Konstitucijos 98 str.). Visa tai įvyko bir- 
želio 17 d.. 

Tačiau giliau įsižiūrėjus į šį vyriausybės pakeitimą, 
galima rimtai paabejoti šių aktų konstitucingumu. Iš tik- 
rųjų 1938 m. Konstitucija numato nepriklausomą ir suve- 
reninę Lietuvos valstybę (1 str.); šios nepriklausomos 
suvereninės valstybės priešaky yra Respublikos Preziden- 
tas (3 str. 2 abzacas), jis vienas, niekam neatsakingas už 
savo galios veiksmus (73 str.), vadinasi — veikiąs motu 
proprio, savo iniciatyva, niekieno neverčiamas; šitoksai 
galingas Prezidentas vadovauja nepriklausomai suvere- 
ninei valstybei (3 str. 3 abzacas); šitoksai Respublikos 
Prezidentas skiria Ministrą Pirmininką ir jo pristatymu 
kitus ministrus (74 ir 97 str.). Čia gi valstybė jau buvo 
patekusi į svetimos valstybės karinę ir politinę dispoziciją, 
ji jau nebuvo nei nepriklausoma, nei suvereninė; einąs 
Respublikos Prezidento pareigas Merkys iš tikrųjų valsty- 
bei jau nevadovavo, nes jai ir jos aktams vadovavo iš 
Maskvos atsiųstas liaudies vicekomisaras Dekanozovas; 
naujos vyriausybės sąstatas buvo parinktas ne einančio 
Respublikos Prezidento pareigas ir jo autonomiškai pasi- 
rinkto premjero, bet to paties Dekanozovo, Sovietų atstovo 
Pozdniakovo patariamojo, vadinasi — svetimos valstybės 
valdžios organų; šitokia „vyriausybė“ gavo titulą veikti 
per Respublikos Prezidentą, tačiau ne iš jo, o iš svetimos 
valstybės valdžios. Jei tokiu būdu pažvelgsime į dalyko 
esmę, tai vargu galėsime laikyti tai, kas įvyko, atitinkant 
tą, ką veikusi Konstitucija turėjo galvoje dėl Lietuvos 
Respublikos vyriausybės sudarymo. 

Žinoma, čia nieko kaltinti netenka. Kitaip ir būti nega- 
lėjo. Birželio mėnesio sukrėtimas, kuris šį vyriausybės 
pakeitimą paveikė, buvo tiek stiprus, kad jis iš karto pada- 
rė tikrą perversmą socialinių jėgų santykiavime, nuslo- 
pinęs tuos socialinius veiksnius, kyriais rėmėsi Lietuvos 
valdžia, ir iškėlęs į valstybės vadovavimą naujus veiks- 
nius, pasiremiančius svetimąja jėga. 1940 m. birželio mėn. 
įvykiai sudarė tikrąjį konstitucinį perversmą. Tai buvo 
perversmas, nukreiptas į komunistinę „proletariato dikta- 
tūros“ revoliuciją. Savaime suprantama, kad šio įvykusio 
ir iš dalies svetimomis jėgomis formuojamo perversmo 
kryptis turėjo orientuoti Lietuvą į Sovietų Sąjungą ir bū- 
tent tiek valdžios „pertvarkymo“, tiek pačios valstybės 

būklės atžvilgiu. Politiniai sukrėtimai, keičią socialinių 
jėgų santykiavimo statusą, ir politiniai perversmai visuo- 
met turi savo logiką, kuri paveikia teisinį statusą. Teisinė 
konstitucija yra išvestinė iš socialinės. Jei žymus sukrė- 
timas bus įvykęs, jei jis bus įsigalėjęs tikrenybėje, tai 
senoji teisinė konstitucija savo buvusios funkcijos, kuriai 
ji buvo skiriama, prieš pasikeitusią socialinę -tikrenybę 
atlikti nepajėgs; naujų valdančiųjų veiksnių rankose ji 
bus naudojama naujiems tikslams ir, reikalui esant, inter- 
pretuojama kitaip, negu kad praeity buvo sumanyta, o 
jeigu jos nuostatai bus tam netikę, tai iki naujajai raciona- 
lizuotai pozityvinei kristalizacijai ji bus palaidais ad hoc 
(šiuo atveju) konstituciniais precedentais keičiama. Tai 
socialinio perversmo geležinis įstatymas, sekąs iš pačios 
socialinės bet kurios teisės, ir ypač jautriausios konstitu- 
cinės teisės, esmės. Čia gi Lietuvoje įvykęs pėrversmas 
perkėlė politinę galią į svetimos valstybės valdančiųjų 
socialinių jėgų rankas. Ir Lietuvos valstybės Konstitucija 
- drauge su pačia valstybe tebuvo jau tiktai spekuliatyvinis 
žaislas tose rankose šių svetimų veiksnių tikslams. Kiek 
jos raida šiems tikslams tiko, tiek ji galėjo būti nerefor- 
muojama, tačiau tatai reikšmės ir svarbos neturėjo. 

Vis dėlto iš karto naujoji „Liaudies“ vyriausybė jai 
Sovietų skirtos funkcijos lyg nesuprato. Šios „vyriausy- 
bės“ priešakiniai žmonės žurnalistas Paleckis ir žymus 
rašytojas bei profesorius Krėvė-Mickevičius, kad ir Sovie- 
tų simpatikai; komunistais nebuvo (Paleckis — bent iki 
tol ir tuo laiku). Tai nebuvo prityrę valstybės vyrai ir po- 
litikai. Jų „Liaudies vyriausybė“ buvo Sovietų ekspozitūra, 
jie patys buvo marionetėmis Sovietų rankose. Tačiau jie 
patys iš karto to gerai nesuprato. Naiviai pasitikėdami 
Sovietais, jie manė galėsią Lietuvos valstybę, paliuosuotą 
nuo „plutokratinių“ reakcinių „Smetonos tautininkų“ re- 
žimo, kuriančio lietuviškąją buržuaziją, išlaikyti, pasu- 
kant jos plėtimosi liniją demokratijos ir liaudiškumo 
kryptimi. Šie nauji priešakiniai žmonės savo politinėje 
ideologijoje buvo nuoširdūs gana šabloniniai „demokra- 
tai“, dargi liberalinės demokratijos koncepcijos. Tai buvo 
žmonės, pasitikį skambiomis frazėmis bei šūkiais, tikę 
kaip tik šiam pereinamajam laikui. Sovietų siekimams 

pakenkti jie negalėjo, nes jokios tvirtos ir aiškios kūry- 
binės programos jie neturėjo. Jokių naujų jėgų, kurios 
vėliau būtų reikėję Sovietams šalinti bei griauti, jie suburti 
nepajėgė, bet už tai uoliai griovė praeities liekanas ir ruošė 
įvairiausių vidaus fermentų nuotaikas. Už jų pečių ėmė 
burtis ir veikti komunistų jėgos, kurių nusistatymas ir 
siekimai buvo tikslūs ir aiškūs. Pamažu šios komunistų 
jėgos įsibrovė į patį Liaudies vyriausybės sąstatą (jų prie- 
šaky stojo gabus ir ryžtingas ministras Gedvilas), susi- 
tvarkė ir įsigalėjo ir visuomenėje, ir spaudoje, ir valstybės 
aparate ir faktiškai monopolizavo visą vidaus sąjūdį. Šis 
procesas vyko labai greitai. Naivūs pereinamojo momento 
priešakiniai žmonės greitai atsidūrė tokioje padėtyje, kad 
jie turėjo arba pasiduoti komunistų varomajai srovei ir 
virsti šios srovės reikalavimų bei šūkių gramofonais, kaip 
tatai įvyko su Paleckiu, arba rezignuoti ir pasitraukti iš 
veikliosios politikos, pasitenkinant garbingais titulais ir 
pereinant į grynai kultūrinį darbą, kur jisai dar krašto ir 
tautos gerovei buvo galimas, kaip tatai įvyko su Krėve- 
Mickevičium, rodos, giliai nusivylusiu ir tapusiu kritišku 
evoliucijos stebėtoju ir tam tikrų dar nesugriautų kultū- 
rinių krašto vertybių užtarytoju ir gelbėtoju. Šiaip ar taip, 
vairas greit iš jų rankų išspruko; iš tikrųjų jis niekuomet 
jų rankose ir nebuvo, o tai, kas juose buvo, tai buvo tiktai 
pačių bei kai kurių kitų veiksnių iliuzija. Įvykių eiga sku- 
biai aplenkė ir likvidavo šias iliuzijas. 

Šiuo atžvilgiu artimiausias politinis laikotarpis Lietu- 
voje galima padalinti į dvi dalis: a) nuo birželio 14—17 d. 
įvykių iki pirmųjų liepos mėn. dienų ir b) nuo liepos 5 d. 
iki formalaus Lietuvos įjungimo į Sovietų Sąjungą. 

Paleckis per radiją birželio 18 d. pasakytoje deklara- 
tyvinėje kalboje kraštui nėra davęs dar jokių nurodymų 
į tą valstybinį Lietuvos likimą, kuris jau buvo Sovietų iš- 
spręstas ir iš tikrųjų pradėtas vykdyti ir kuris artimiausiu 
laiku jau turėjo būti realizuctas. Čia kalbama apie smurtu 
pagrįstos „diktatūros“ Lietuvoje galą, apie naują „laisvės 
ir liaudies gerovės“ gadynę „laisvoje“ Lietuvoje, apie 
normalinių santykių su visomis valstybėmis palaikymą, 
ypač gi apie nuoširdžius ir draugingus santykius su So- 
vietų Sąjunga. Vyriausybės politikos principai esą šie: 

apsaugoti Lietuvos liaudies teises, pakelti kultūrinį lygį 
ir medžiaginę gerovę. Vyriausybės programa esanti ši: 
politinės santvarkos pertvarkymas paleidus esamąjį Seimą, 
panaikinus cenzinę rinkimų sistemą, grąžinus laisvę poli- 
tiniams kaliniams, kovojusiems už liaudies laisvę, uždarius 
privilegijuotas sąjungas bei partijas, pašalinus šovinizmą 
ir įgyvendinus tautybių lygybę; be to, plačios reformos, 
socialinė apsauga, liaudies masių švietimas. 

Jau birželio 19 d. uždaroma Lietuvos Tautininkų Są- 
junga ir Respublikos Prezidento malonės aktu Kaune pa- 
liuosuojami pirmi politiniai kaliniai. Politinių kalinių pa- 
liuosavimas vyksta demonstratyviškai, lydimas atitinkamų 
manifestacijų; politiniai kaliniai pagerbiami vyriausybės 
ir visuomenės, sudaromas jiems globoti komitetas, vyksta 
eilė mitingų jiems pagerbti. Politinių kalinių pagerbimo 
aktai duoda progos ryškiau pasireikšti kaip tik komunis- 
tiniam elementui ir komunistiniams šūkiams, tačiau dar 
saistomiems su Lietuvos laisvės ir patriotizmo proklama- 
vimu, nes esą kaip tik komunistai buvo nuosekliausi Lie- 
tuvos nepriklausomybės kovotojai. Pas Respublikos pre- 
zidentą Paleckį vyksta karių ir šaulių audiencija — kalbos 
apie tėvynę, apie laisvą tautą, apie nepriklausomybę, 
apie pareigą stovėti jos sargyboje, Prezidentas fotogra- 
fuojasi su delegacija, nuotrauka dedama laikraščiuose. 
Birželio 21 d. skelbiamas einančio Šaulių Sąjungos vado 
pareigas įsakymas šauliams, kuriame sakoma, esą „tik 
dabar atėjo laikas, kada šaulių darbas bus reikšmingas ir 
svarus . Mitinguose, kuriuose vyrauja, o greitai ir visiškai 
viešpatauja komunistinis ;elementas, kiek mažiau kalbama 
apie patriotizmą ir valstybinę nepriklausomybę, tačiau 
vis dė:to ir tatai dar pabrėžiama; vis dėlto čia labiau puo- 
lama buržuazija, buvusi valdžia, reiškiamas entuziastiškas 
gėrėjimasis Sovietais, keliami socialiniai momentai, vy- 
riausybė pradedama vadinti „Liaudies vyriausybe“. Są- 
jūdžio eigos iniciatyva vis labiau ir aiškiau pereina iš vy- 
riausybės į komunistų vadovaujamus mitingus; pirmieji 
naujų reikalavimų šūkiai iškeliami mitingų bei masinių 
eisenų plakatuose bei mitingų kalbėtojų kalbose; čia rei- 
kalaujama Komunistų partijos (Kompartijos) legalizavimo; 
čia Sovietų Sąjunga skelbiama viso pasaulio darbo žmonių 


23 


(tad ir Lietuvos darbo žmonių) tėvyne, čia demonstraty- 
viškai nešami ir pagerbiami Sovietų vadų, ypač Stalino, 
Molotovo atvaizdai (greta jų, šioje sovietinių atvaizdų 
jūroje kartais pasitaiko ir Paleckio atvaizdas), čia (rodos, 
pirmą kartą minima mitinge Vileišio aikštėje Kaune) pa- 
leidžiamas naujas šūkis: „Tegyvuoja Sovietų Socialistinė 
Lietuva“! Greta įsivyraujančių komunistų kitų, kad ir 
buvusių opozicinių politinių srovių žmonės jau nebesirodo 
ir nedrįsta demonstruoti. Jie yra politiškai atstumti, dez- 
orientuojami, įtariami esą „liaudies priešai . 

Birželio 25 d. vidaus reikalų ministro Gedvilo įsakymu 
legalizuojama Lietuvos Komunistų partija; ji įrašoma į 
draugijų registrą. Birželio 28 d. legalizuojama Lietuvos 
Komjaunimo (Komunistinio Jaunimo „Komsomol!l'“) Są- 
junga. Iš karto buvo tikėtasi (tam pritarė ir to, rodos, tikė- 
josi ir patys priešakiniai „Liaudies vyriausybės“ žmonės), 
kad uždarius Lietuvos Tautininkų Sąjungą, kaip nuverstos 
Lietuvos valdžios ekspozitūrą ir ramstį, būsiančios lega- 
lizuotos, be Kompartijos, ir kitos bent buvusios opozicinės 
politinės partijos (liaudininkai, socialdemokratai, aušri- 
ninkai...). Tačiau ši viltis greitai žlugo. Ministras Gedvilas 
nebuvo linkęs tai padaryti, pagaliau šios srovės tapo nu- 
trintos, iš veiklaus gyvenimo komunistų išstumtos, mitin- 
ginėse kalbose išniekintos, į bendrą „liaudies priešų“ sto- 
vyklą suvarytos. | 

Respublikos Prezidento aktu nuo liepos 1 d. paleidžia- 
mas senasis Seimas. Liepos 2 d. įstatymu Lietuvos Kariuo- 
menė pavadinama „Lietuvos Liaudies Kariuomene“, įve- 
dama „politinių vadovų“ („politrukų“) institucija kariuo- 
menėje, steigiamas kariuomenėje „Propagandos skyrius“. 
Šiame trumpame 2—3 savaičių laikotarpy, nors dar išlai- 
koma Lietuvos laisvės ir net valstybinio nepriklausomo 
savarankiškumo ir patriotizmo fikcija, tačiau orientacija 
į Sovietus ir komunistinis Lietuvos perdažymas skubiai ir 
ryškiai žengia pirmyn. 

Tačiau jau prasideda naujoji įvykių fazė. Komunistinė 
srovė Lietuvoje aiškiai įsigalėjo. Sovietų pajėgų užnu- 
garyje konkurentų ji nebeturi ir nebijo. Tad jau pribrendo 
laikas išvadoms daryti. Šios išvados — tai jau bus Lietuvos 
sovietizacija, jos suvirškinimas Sovietuose, pradėto pro- 

ceso užbaigimas. Tačiau šios „evoliucijos“ inšcenizacija 
turi būti išlaikyta: Lietuva turi „pati“ „laisvai“ ir „džiaugs- 
mingai“ nuslinkti į Sovietų gerklę ir sutirpti jų kūne. Šioms 
išvadoms užkulisinės iniciatyvos vėl ėmėsi Sovietų val- 
džia, o vykdytoja buvo Kompartija, tapusi vienintele 
valdančiąja socialine jėga Lietuvoje, kurios kontrolėje 
turi „veikti“ Liaudies vyriausybės marionetė. Vairas jau 
aiškiai išspruko iš šios vyriausybės rankų; iš tikrųjų ji 
niekuomet šio vairo nevaldė, nors iš karto turėjo saldžių 
valdžios iliuzijų. 

Užsienio reikalų liaudies komisaras Molotovas kviečia 
einantį ministro pirmininko pareigas užsienių reikalų 
ministrą prof. Krėvę-Mickevičių vizito Maskvon (5). Bir- 
želio 30 d. prof. Krėvė-Mickevičius išvyksta. Molotovas 
jį priima. Pasikalbėjimas liečia tolesnį Lietuvos tvarkymą- 
si ir galutinį Lietuvos santykių su Sovietais nustatymą. 
Esą — štai Lietuva pagaliau esanti laisva, nusikračiusi 
Smetonos, tautininkų, plutokratinės buržuazijos, dvasinin- 
kų, karjeristų ir panašaus brudo diktatūros; Lietuvos 
liaudis galinti pradėti laisvą gyvenimą; dėka Sovietų 
Raudonajai Armijai ir jų galingajai globai Lietuvos liaudis 
esanti apsaugota ir nuo vidaus priešų išnaudojimo, ir nuo 
karo pavojaus; Lietuvos Liaudies vyriausybė esanti, žino- 
ma, labai nusipelniusi šiame Lietuvos apvalymo darbe, 
tačiau dabar žodis jau reikėtų pavesti pačiai išlaisvintajai 
Lietuvos liaudžiai, tikrajai demokratinei šalies šeiminin- 
kei; esą žinoma — Sovietai džiaugiasi Lietuvos laisvės 
laimėjimais, jie nemaną jokios presijos Lietuvos liaudies 
sprendimams daryti, jie lauksią šių sprendimų ir gerbsią 
juos, tačiau vis dėlto jie pageidautų aiškumo ir tasai aišku- 
mas būsiąs Lietuvos liaudies žodyje. Kitaip sakant, būtų 
laikas pagalvoti apie Lietuvos Liaudies seimą, nuo kurio 
sprendimo pareisiąs Lietuvos“ valstybės tolesnis tvirtas 
likimas. Tai būsianti demokratinė įvykusios Lietuvos 
liaudies emancipacijos sankcija. Prof. Krėvė-Mickevičius 
į tai mėginęs atsakyti kitokiais pasiūlymais. Esą — svar- 
biausia būtų nustatyti pastovus valstybės santykis su di- 
džiąja Sovietų Sąjunga. Šiam reikalui paruošti ir susitarti 
su Sovietais gal geriausiai tiktų esamoji Lietuvos Liaudies 
vyriausybė, turinti krašte visišką pasitikėjimą, organi- 

zuota, susitvarkiusi ir nusistačiusi ne tiktai plėsti drau- 
giškus santykius su Sovietais, bet ir surasti jiems aiškias 
ir tvirtas tam tikros pastovios ir nuolatinės sąjungos ior- 
mas. Esą sukrėtimo metu pavesti visa projektuoti dar 
nesamajam Seimui gal būtų kiek painiau. Išrinktasis Sei- 
mas galįs būti nepastovus; jame galį dar pasireikšti įvairūs 
netikėtumai; šalies gyventojų masėje dar galinčios būti 
įvairios nuotaikos; su svetima, kad ir drauginga valstybe 
sąjungos idėja galinti būti krašte nepopuliari, jeigu turinti 
šalies pasitikėjimą Liaudies vyriausybė pati visko šiuo 
atžvilgiu neparuoš; šio reikalo Seimui pavedimo padariniai 
galį būti kaip tik priešingi tam, kas būtų pageidaujama ir 
sveika; tai šiuo laiku būtų neatsargu. Šį pasikalbėjimą, 
kuris, žinoma, nebuvo protokoluojamas viešam skelbimui, 
aš čia paduodu taip, kaip jį man 1940.VII.5 atpasakojo 
Liaudies vyriausybės ministras Ernestas Galvanauskas (6), 
tą pačią dieną atsistatydinęs. Toks buvęs bendrais bruožais 
šio pasikalbėjimo turinys. Molotovą prof. Krėvė-Micke- 
vičius neįtikino. Galima spėti, kad Molotovas, kuris iš 
Sovietų praktikos . gerai žinojo, kaip yra Kompartijos 
preparuojami demokratiniai rinkimai ir seiminė „liaudies 
valia“, kuri visuomet tiksliausiai pareikš tai, kas rinkimų 
ir liaudies atstovybės inscenizatorės, Kompartijos, užsi- 
manyta, palaikė prof. Krėvę-Mickevičių naiviu senosios 
demokratinės idėjos gerbėju, nenusimanančiu, kaip toji 
„demokratija“ komunistų preparuojama, tad tokių, su 
kuriuo iš viso bergždžia kalbėti. Prof. Krėvė-Mickevičius 
tapo paleistas grįžti į Lietuvą, o į Kauną tęsti pasikalbė- 
jimą su visa Liaudies vyriausybe (joje jau buvo tvirtas ir 
aiškus komunistinis branduolys) ir prižiūrėti tolesnę raidos 
eigą buvo nusiųstas vėl liaudies komisaro pavaduotojas 
Dekanozovas. 

Liepos 2 d. grįžo iš Maskvos į Kauną prof. Krėvė-Mic- 
kevičius, o liepos 3 d. iš Maskvos į Kauną atvyko Dekano- 
zovas. Prof. Krėvė-Mickevičius dar mėgino įtikinti Deka- 
nozovą Kaune, kad būtų tiksliau iš anksto susitarti Sovietų 
valdžiai su Lietuvos Liaudies vyriausybe dėl nuolatinės 
pastovios tarp Lietuvos valstybės ir Sovietų Sąjungos 
santykio formos, ir šiuo susitarimu pasiektą projektą pa: 
ruošti ir tada pasiūlyti Liaudies seimui priimti. Mat čia 


UIS 


Liaudies vyriausybės veiksniai, kurių nusistatymą reiškė 
prof. Krėvė-Mickevičius, tikėjosi, kad šiuo būdu pavyktų 
geriau išsaugoti bent tam tikrą Lietuvos autonominio 
valstybingumo šešėlį ir sudaryti sąjungą tarp Lietuvos 
ir. Sovietų Sąjungos, kaip dviejų šalių; jų nusimanymu — 
nors esamomis sąlygomis šitokia sąjunga, be abejo, neiš- 
laikytų pariteto tarp Lietuvos ir Sovietų ir užfiksuotų 
teisinį Lietuvos valstybės pareinamumą nuo Sovietų, ypač 
kariniu ir užsienio politikos atžvilgiu, tačiau vis dėlto 
galėtų išlaikyti bent socialinį ir ekonominį Lietuvos sava- 
rankiškumą ir bent neinkorporuotų Lietuvos į Sovietų 
Sąjungą. Jų buvo teisingai bijota, kad viską iš karto pave- 
dus Liaudies seimo sprendimui, turint galvoje šio Seimo 
išrinkimą tiesioginėje komunistų įtakoje, Lietuvos santy- 
kio su Sovietais nustatymas neišvengiamai pasibaigs Lie- 
tuvos inkorporavimu į Sovietus. Tačiau tatai gerai suprato 
ir Dekanozovas, o kadangi jam rūpėjo kaip tik ši inkorpo- 
racija ir kadangi Sovietų valdžia buvo tikra padėties vieš- 
pats, tai jisai su Krėvės-Mickevičiaus siūlymais nesutiko 
ir kategoringai laikėsi Liaudies seimo tezės, prisidengda- 
mas demokratiniais laisvos pačios Lietuvos liaudies valios 
principais: „laisvosios“ Lietuvos šeimininkė esanti jos 
liaudis, tad tiktai ji per savo „laisvai išrinktą“ Seimą ga- 
linti daryti teisinius sprendimus dėl Lietuvos Respublikos 
ateities ir santykių su Sovietų Sąjunga; esą negalima už- 
bėgti jai už akių ir ji surišti tam tikrais iš anksto padarytais 
užkulisiniais susitarimais tarp vyriausybių. 

Prof. Krėvė-Mickevičius buvo bejėgis prieš tai paveik- 
ti, juo labiau kad savo tezei palaikyti jis neturėjo net visos 
Liaudies vyriausybės pritarimo ir negalėjo juoju remtis. 
Mėgindamas tą savo siūlymą ginti, jisai buvo kontakte ne 
su visais savo kolegais Liaudies vyriausybėje, tiktai su 
keliais jam artimesniais, kurie, kaip jis pats, būtų norėję 
Lietuvos valstybingumo bent šešėlį, bent tam tikrą liekaną, 
gelbėti nuo inkorporacijos. Žymi dalis Liaudies vyriausy- 
bės narių jau buvo aiškioje komunistų įtakoje ir inkorpo- 
racijos į Sovietus nebijojo ir nelaikė Lietuvos laisvės 
praradimu; atvirkščiai. 

Tad liepos 5 d. buvo paskelbii rinkimai į Liaudies seimą. 
Dekanozovas laimėjo. Kitaip ir būti negalėjo. Sovietai 

žinojo, ką tatai reiškia ir tiesiai vedė Lietuvą tiesiu keliu 
į inkorporaciją. Inscenizatorius Dekanozovas su Sovietų 
atstovo Lietuvai Pozdniakovo pagalba lengvai atliko savo 
darbą. | 

Paskelbus rinkimus į Liaudies seimą iš Liaudies vyriau- 
sybės pasitraukė tiktai vienas finansų ministras Ernestas 
Galvanauskas, vienintelis senųjų Lietuvos Nepriklauso- 
mybės laikų valstybės vyrų, buvusių „Liaudies vyriau- 
sybės“ eilėse (Galvanauskas iš viso labai skeptiškai žiū- 
rėjo į Liaudies vyriausybės veiklos perspektyvas Sovie- 
tams vadovaujant, tačiau įprašytas sutiko dalyvauti šioje 
vyriausybėje Lietuvos finansinį ūkį išsaugoti nuo suiru- 
tės, kol tatai bus galima; pamatęs, kad jau ateina galas 
ir kad nieko išsaugoti nebebus galima, jisai liepos 5 d. 
atsistatydino ir išvyko į užsienius). Kiti, neišskiriant prof. 
Krėvės-Mickevičiaus, liko. | 

Liaudies seimas buvo sudarytas nepaprastai greitu 
tempu: liepos 5 d. buvo paskelbti rinkimai, liepos 6 d. pa- 
skelbtas rinkimų įstatymas, liepos 14 d. įvyko patys rinki- 
mai (balsavimas) ir liepos 21 d. jau susirinko išrinktasis 
Liaudies seimas. 

Liaudies seimo rinkimų įstatymas, išleistas einančio 
Respublikos Prezidento. pareigas pagal Konstitucijos 110 
str., kuris Respublikos Prezidentui paveda įstatymams leis- 
ti galią nesant Seimo arba tarp Seimo sesijų, nebuvo visiš- 
kai naujas. Tai buvo reformuotas iki tol veikęs 1936 m. 
Seimo rinkimų įstatymas, pagal kurį prezidento Smetonos 
ir tautininkų viešpatavimo metu 1936 m. buvo išrinktas ta- 
sai Seimas, kurį tą patį liepos mėnesį paleido „Liaudies vy- 
riausybės“ valdžia. Reformuota jame buvo tai, kas neatiti- 
ko demokratinių šūkių, ir tiek bei tokia kryptimi, kiek ir 
kuria kryptimi tatai galėjo patarnauti komunistų siekia- 
miems tikslams. Konstitucinės raidės atžvilgiu šiam 
įstatymui negalima prikišti nieko, kas nebūtų galima 
prikišti senam veikusiam Seimo rinkimų įstatymui. Be 
abejo, demokratinių principų ir jų griežtumo atžvilgiu 
naujasis Liaudies seimo rinkimų įstatymas: a) prašoko 
senąjį Seimo rinkimų įstatymą, sumažinęs balsavimo 
amžiaus cenzą ir b) atitaisė tą senojo rinkimų įstatymo 
nusižengimą visuotinio balsavimo principui, kuris glūdėjo 

tame, kad rinkiminė iniciatyva (kandidatų siūlymas) buvo 
pavesta tiktai cenzinės vietos savivaldybės organams ir 
kad tokiu būdu visuotinis balsavimas apimdavo tiktai 
pačią balsavimo procedūrą, bet ne rinkiminę iniciatyvą, 
kuri buvo ne visuotinė, bet cenzinė (7). Tačiau svarbiau- 
sias senosios rinkiminės sistemos požymis, būtent rinkimų 
suskaldymas į dvi griežtai skirtingas operacijas — rinkimų 
iniciatyvą ir patį balsavimą — liko išlaikytas, tiktai 
reformuotas. Šiuo atžvilgiu tiek senasis Lietuvos 1936 m. 
rinkimų įstatymas, tiek sovietinė rinkimų sistema, užiik- 
suota vadinamojoje „Stalino Konstitucijoje“. (Sovietų 
1936 m. Konstitucija) išlaiko tą patį principą: pats bal- 
savimas yra demokratinis, net „demokratiškiausias“ — 
visuotinis, lygus, tiesioginis ir slaptas, tačiau jisai reiškiasi 
tuo, kad balsuoti tegalima tik už kandidatus, kurių siūly- 
mas nėra visiems piliečiams laisvai pavedamas. Lietuvos 
1936 m. įstatymu kandidatų siūlymas buvo monopolizuo- 
jamas cenzinių apskričių tarybų (ir stambiųjų miestų 
tarybų) naudai, Stalino Konstitucijos nuostatais — Kom- 
partijos ir jos priežiūroje veikiančiųjų visuomeninių 
organizacijų naudai. Abiem atsitikimais šiaip piliečiai 
(ne cenziniai, ne komunistai), bendrai visuotinio balsavimo 
dalyviai, į kandidatų siūlymą jokios teisinės įtakos turėti 
negalėjo ir tegalėjo balsuoti tik už tuos kandidatus, ku- 
riuos panorėjo pasiūlyti čia cenziniai, ten komunistiniai 
ponai, bet ne už tokius, kuriuos gal jie patys būtų pano- 
rėję pasiūlyti, jei tatai jiems arba jų laisvoms organiza- 
cijoms būtų leista padaryti. Kitaip sakant, balsavimas 
visuotinis, bet balsavimas tiktai už tam tikrų ponaujančių 
veiksnių pasitikėjimo žmones. 

Šitas rinkiminės iniciatyvos išskyrimas iš visuotinio 
balsavimo, artimas ir sovietinei rinkimų sistemai, buvo 
išlaikytas ir „Lietuvos seimo rinkimų įstatyme“. Tiktai 
čia jis buvo reformuotas ir būtent reformuotas labai gud- 
riai, būtent taip, kad kandidatų siūlymas (rinkiminė ini- 
ciatyva), iš vienos pusės, atrodytų kaip tik maksimališkai 
demokratinis ir visuotinis, demokratiškesnis net už pačią 
tariamai „demokratiškiausią staliniškai-sovietinę rinkimų 
sistemą, tačiau iš antrosios — esamomis aplinkybėmis už- 
tikrintų absoliutinį rinkimų disponavimą kaip tik komu- 

nistams. Tai buvo gudrus politinis inscenizacijos triukas. 

Būtent kandidatų siūlymas buvo pavestas „liaudies 
susirinkimamas“. Kiekviena rinkimų apygardą susideda iš 
trijų apskričių (eventuališkai, jei joje yra stambus mies- 
tas — Vilnius, Kaunas,— tai iš dviejų apskričių ir to 
miesto, prilyginamo apskričiai). Kandidatai siūlomi 
apskritimis. Šiam reikalui kiekvienoje apskrityje Apygar- 
dos Rinkimų Komisijos sušaukiamas „darbo žmonių susi- 
rinkimas“. Kiekvienas susirinkimas iš pastatytų jame kan- 
didatų balsavimu nustato tuos kandidatus, kurie jo, susi- 
rinkimo, yra pasiūlomi, būtent tiek kandidatų, kiek atitin- 
kamai apygardai pavesta išrinkti atstovų. Pasiūlytais lai- 
komi tie kandidatai, kurie susirinkime gavo daugiausia 
balsų. Pasiūlytų kandidatų sąrašus tvirtina Vyriausioji 
Rinkimų Komisija. Atstovų rinkimuose (visuotinis, lygus, 
tiesioginis ir slaptas balsavimas) balsuoti galima tiktai už 
tokiu būdu pasiūlytus kandidatus ir išrinkti bus tie, kurie 
bus gavę balsų daugumą. 

Tad kiekvienoje rinkimų apygardoje turėtų būti trys 
pasiūlytų kandidatų sąrašai (trijų tos apygardos apskri- 
čių darbo žmonių susirinkimų priimti pasiūlytų kandidatų 
sąrašai); tačiau tie patys sąrašai gali ir sutapti, jeigu visų 
trijų apskričių susirinkimai pasiūlys tuos pačius kandi- 
datus, nes įstatymas nereikalauja, kad kiekvienoje apskri- 
tyje kandidatai būtų tiktai iš šios apskrities rinkikų. 

Atrodytų, kad toks kandidatų siūlymas tikrai esąs 
„demokratinis“, leidžiąs kiekvienam šiaip piliečiui rinki- 
kui paveikti kandidatų siūlymą, nes „darbo žmonių susi- 
rinkime“ gali dalyvauti kiekvienas rinkikas. Tad atrodytų, 
kad čia jau nebus tų privilegijuotų (kaip kad Lietuvoje 
buvo — cenzinės savivaldybės tarybos narių, arba kaip 
kad Sovietuose yra — Kompartijos ir jos žinioje esančių 
organizacijų), kurie turi kandidatų siūlymo monopolį, ir 
šiaip piliečių rinkikų masės, kuri nieko siūlyti negali, 
tiktai gali ir turi balsuoti už anųjų pasiūlytus. Čia esą pati 
liaudies masė ir kandidatus per savo masinius susirin- 
kimus siūlanti, ir juos individualiniu, visuotiniu, lygiu, 
tiesioginiu ir slaptu balsavimu renkanti. Esą — kas gi la- 
biau „demokratinio“ negu kad šitokia rinkimų tvarka! 

Tačiau tikrenybėje buvo siekiama ir turėjo pasireikšti, 

bei buvo pasireiškę, visai kas kita. Masiniai „darbo žmo- 
nių susirinkimai“ apskrityse ir miestuose buvo mitingi- 
nio pobūdžio. Esamomis aplinkybėmis šie mitinginiai 
susirinkimai buvo komunistų valdomi. Visose vienos apy- 
gardos apskričių (ir stambių miestų) darbo žmonių susirin- 
kimuose buvo statomi tie patys kandidatai, iš anksto 
parinkti, ir visur jie mitinginiu metodu vienbalsiai buvo 
priimami ir tuo pačiu laikomi susirinkimų pasiūlyti. 
Pasipriešinti niekur niekas nedrįso! Dirva jau buvo pa- 
ruošta. Visi nekomunistiniai elementai jau buvo nuslo- 
pinti, atstumti, suvaryti į požemį, „liaudies. priešų“ vardu 
paženklinti. Drįso veikti tiktai tie, kurie ėjo ranka į ranką 
su komunistais. Šiomis aplinkybėmis bei sąlygomis „de- 
mokratinė“ masinių liaudies susirinkimų rinkiminė inicia- 
tyva — tai buvo tiktai propagandinė kaukė, kuri jokios 
tikrenybės neatitiko. Kandidatus siūlė komunistai ir bal- 
suoti tebuvo galima už šiuos pasiūlytus, o kadangi kitokių 
nebuvo ir kadangi pasiūlytųjų skaičius tiksliai atitiko 
mandatų skaičių, tai balsuojant rinkimuose nieko ir pasi- 
rinkti nebuvo galima. Išrinkti tegalėjo būti ir tebuvo tiktai 
visi pasiūlytieji. Tokiu būdu „demokratinė“ „išlaisvintos“ 
Lietuvos „liaudies valios“ ožka buvo išlaikyta ir siekiančio 
Lietuvą praryti sovietiškai-komunistinio vilko apetitas 
buvo patenkintas. : 
Paskelbus rinkimus į Liaudies seimą ir rinkimų įsta- 
tymą — tuojau visame krašte prasidėjo vadinamoji rinki- 
minė agitacija, mitingų, eisenų ir „darbo žmonių“ susirin- 
kimų banga. Reikėjo skubėti, nes laiko buvo maža, rinki- 
mai turėjo įvykti liepos 14 d. Inscenizatoriams rūpėjo, 
kad būtų kiek galima daugiau triukšmo, kad būtų maksima- 
linis entuziazmo įspūdis, kad svaiginanti masizmo atmos- 
fera neleistų žmonėms atsikvėpti ir „liaudies priešams“, 
vadinasi, nekomunistiniams veiksniams atsigauti ir nors iš 
pasalų drumsti sudaromą „vieningumo“ ir „džiaugsmo“ 
neva nuotaiką. Tačiau komunistams, kaip inscenizacijos 
menininkams, rūpėjo ir tai, kad jų pageidaujamas rinkimų 
rezultatas nedarytų įspūdžio, kad tai esąs jų vienų darbas, 
vadinasi — rūpėjo, kad su jais bendradarbiautų ir ne- 
patentuotas komunistinis elementas, nors, žinoma, toks, 
kuris veikė jųjų žinioje ir jų diriguojamas. Todėl tuojau 

pasirūpinta sudaryti tam tikras rinkiminis „blokas“, į kurį 
įėjo įvairių profesijų žmonės, darbininkai, valstiečiai, 
„darbo inteligentai“ — keli rašytojai, menininkai, profe- 
soriai ir t. t., įvairios organizacijos ir Lietuvos Komparti- 
jos Centro Komitetas. Šių parinktų žmonių ir organizacijų 
susibūrimas pasivadino „Lietuvos Darbo Sąjunga“ ir daly- 
vaujančių jame parašais išleido rinkiminį atsišaukimą ir 
ėmė tvarkyti rinkimus, statydamas visoms rinkimų apy- 
gardoms kandidatų sąrašus, kurie ir buvo pateikiami ap- 
skričių „darbo žmonių susirinkimams". Visi susirinkimai ir 
priėmė bei vienbalsiai „pasiūlė“ „Lietuvos Darbo Sąjun- 
gos“ pateiktus kandidatų sąrašus ir tokiu būdu Komparti- 
jos vadovaujama, bet savo formą išlaikiusi „Lietuvos 
Darbo Sąjunga“ visus rinkimus be jokios konkurencijos 
užvaldė ir įvykdė. 

„Lietuvos Darbo Sąjungos“ atsišaukime dar kalbama 
ne apie Lietuvos įsijungimą į Sovietus, bet apie tvirtą ir 
nelaužomą Lietuvos Respublikos ir SSSR sąjungą. Vadinasi, 
komunistų ruošiama Lietuvos inkorporacija į Sovietus dar 
tuo tarpu neafišuojama. Nekomunistiniai „Lietuvos Darbo 
Sąjungos“ bendradarbiai dar laikosi dvišališko Lietuvos 
valstybės ir Sovietų santykio. Šiems elementams ir pla- 
čioms Lietuvos rinkikų masėms Lietuvos valstybės ir 
Sovietų suliejimas dar būtų buvęs per daug ryškus ir sve- 
timas. Tačiau išplečiamoje rinkiminėje agitacijoje jau 
tuojau pasigirsta ir pirmieji tikrojo siekimo obalsiai. 
Rodos, pirmą kartą Vilniuje liepos 7 d. mitinge Lukiškių 
aikštėje,. piakatų jūroje pasirodo plakatas su būdingu 
šūkiu: „Tegyvuoja Lietuva — 13-oji Sovietų Respublika“ 
(mat tuo laiku Sovietų Sąjunga susidėjo iš dvylikos sąjun- 
ginių sovietinių socialistinių respublikų: jauniausioji, 
12-oji iš eilės, buvo Suomijos— Karelijos Sovietinė Socia- 
listinė Respublika, sudaryta po Suomijos— Sovietų 1939— 
1940 m. karo; Moldavijos Sovietinė Socialistinė Respub- 
lika dar tuo laiku nebuvo sudaryta; tad Lietuvai įėjus į 
Sovietų Sąjungą, ji būtų tapusi „13-0ji respublika“ Sovie- 
tų sąstate; paskui Moldavijai užėmus 13-ąją vietą, inkor- 
poruotajai Lietuvai teko 14-osios respublikos vieta). 
Tačiau iki rinkimų šūkis „Tegyvuoja Lietuva — 13-oji 
Sovietų Respublika" -kad ir pasitaikydavo, dar nebuvo do- 

minuojantis; labiau laikytasi „Lietuvos Darbo Sąjungos“ 
paskelbtos „platformos“ šūkio, būtent dvišališkos sąjun- 
gos Lietuvos su Sovietais. 

Liepos 14 d. visoje Lietuvoje įvyko rinkimai (balsavi- 
mas). Žinoma, kadangi visose rinkimų apygardose buvo 
tiktai po vieną pasiūlytą kandidatų sąrašą, kurio kandidatų 
skaičius tiksliai sutampa su apygardos renkamų atstovų 
skaičiumi, ir tai buvo kiekvienoje apygardoje, kaip tik 
„Lietuvos Darbo Sąjungos“ sudarytas sąrašas, tai visur, 
visoje Lietuvoje, visose rinkimų apygardose tegalėjo būti 
išrinkti ir turėjo būti išrinkta ir tapo išrinkti tiktai 
„Lietuvos Darbo Sąjungos“ pastatyti kandidatai, ir būtent 
jie visi nuo pirmojo iki paskutinio. Niekur, nė vienoje rin- 
kimų apygardoje, jie jokio konkurento neturėjo. Iš tikrųjų 
šių mMmonopolinių kandidatų „pasiūlymas“ pats savaime 
jau buvo tolygus jų išrinkimui. Balsavimas jų neišrinko, 
bet jų apriorinį išrinkimą, arba — tiksliau tariant — jų 
paskyrimą, tiktai a posteriori sankcionavo arba įregistra- 
vo. Priešrinkiminiai lozungai ir plakatų šūkiai: „Bal- 
suokite tiktai už Lietuvos Darbo Sąjungos kandidatus!“, 
„Nė vieno balso liaudies priešams!“ iš esmės buvo bergždi, 
nes, nesant jokių konkurencinių kandidatų, iš viso nebuvo 
galima balsuoti už kitokius kandidatus, nė už tariamus 
„liaudies priešus“, jeigu tiktai tais „priešais“ nebūtų 
buvę patys „Darbo Sąjungos“ kandidatai. Tačiau šie šū- 
kiai buvo aiškinami taip: kadangi vieninteliai ištikimi 
liaudies draugai — tai yra kaip tik čia pasiūlyti „Lietu- 
vos Darbo Sąjungos“ kandidatai, tai esą tasai pilietis rinki- 
kas, kuris nebalsuoja už šiuos kandidatus — vis tiek, ar 
jisai iš viso neatlieka balsavimo akto, arba balsuoda- 
mas neįdeda į voką balsavimo kortelės su kandidatų pa- 
vardėmis, tuo nepavesdamas savo balso tikriems „liaudies 
draugams“ ir jį žudydamas, šitaip atiduodąs savo balsą 
pasislėpusiems „liaudies priešams“. 

Tad visos agitacijos pastangos buvo nukreiptos į tai, 
kad žmonės būtinai balsuotų. Komunistams rūpėjo di- 
džiausias masinis paduotų balsų skaičius. Tai buvo įpras- 
tas sovietinės inscenizacijos metodas, reikalaująs, kad 
viskas visuomet vyktų. vienbalsiai. Visi piliečiai buvo se- 
kami ir susilaikymas nuo balsavimo. negalėjo būti ne- 

pastebėtas, o kad piliečio dalyvavimas ar nedalyvavimas 
balsavime būtų tvirtai užfiksuotas eventualioms iš to iš- 
vadoms vėliau padaryti, tam buvo panaudotas balsavimo 
žymėjimas pasuose ar asmens dokumentuose. Smarkaus 
komunistinio statizmo ir laukiamo garsių ir baisių sovie- 
tinių NKVD-istų įstaigų pasirodymo sąlygose visi žmonės, 
o jau ypač tariamieji „liaudies priešai“, kurie mažiausio 
„entuziazmo“ tam, kas vyksta, neturėjo, bijojo nebalsavi- 
mo padarinių ir dėl pažymėjimo pase skubėjo į balsavimo 
vietą ir balsavo. Tad balsavimas, sudaręs šių „rinkimų“ 
komediją, buvo tikrai masinis. Kaip liepos 16 d. paskelbė 
Vyriausioji Rinkimų Komisija — balsavo turinčių teisę 
balsuoti 95,5195 ir už „Lietuvos Darbo Sąjungos“ kandida- 
tus (kitokių nebuvo) balsavo 99,194 balsąvusiųjų (8); 
skundų jokių nebuvo paduota, tad visi pasiūlytieji kandi- 
datai tapo išrinkti. 

Šiame laikotarpyje nuo liepos 5 d. Lietuvos pavergi- 
mo proceso eiga ryškiai suintensyvinta. Visame nepap- 
rastas skubotumas. Matyti — to reikalavo Dekanozovas 
ir Kompartija, nors jau viskas buvo paruošta paskutinėms 
išvadoms padaryti, ir šio proceso inscenizatoriai buvo 
tikri dėl laimėjimo. Liepos 5 d. buvo paskelbti rinkimai 
ir liepos 6 d. paskelbtas rinkimų įstatymas, liepos 14— 
15 d. rinkimai įvyko, liepos 16 d. Vyriausioji Rinkimų 
Komisija pranešė apie atstovų išrinkimą, liepos 21 d. 
Liaudies seimas jau susirinko pirmojo posėdžio Kaune. 
Apie tai buvo paskelbta Respublikos Prezidento liepos 
18 d. aktu. 


Liaudies vyriausybės aktai buvo tęsiami, kaip kad iki 
tol. Iš žymesnių to laiko Liaudies vyriausybės aktų, turin- 
čių politinio pobūdžio, pažymėsime Lietuvos Šautių Sąjun- 
gos likvidavimo liepos 13 d. įstatymą, tos pačios datos 
Amnestijos įstatymą, liečiantį karius, liepos 16 d. Nepap- 
rastojo meto įstatymą, Lietuvos Skautų Sąjungos likvidavi- 
mo liepos 20 d. įstatymą. Tai buvo gana būdingi įstatymai, 
tačiau galų gale jie nebuvo perversminiai. 


Svarbiausios lemiamų žygių problėmos buvo orientuo- 
jamos jau ne į Liaudies vyriausybės veiklą, bet į Liaudies 
seimą. Tasai Seimas pasijuto esąs suvereninis, esąs Lie- 

tuvos šeimininkas, jos likimo sprendėjas. Jisai pats toks 
pasijuto susirinkęs ir šitaip jo esmė buvo interpretuojama 
Komunistų partijos, spaudos (spauda jau tapo aiškiai 
komunistinė, kitokia nebuvo toleruojama), mitingų ir 
susirinkimų, kurie visi buvo komunistų veikiami ir pri- 
žiūrimi, pačios Liaudies vyriausybės. Šis Liaudies seimas 
esąs Lietuvos steigiamosios galios reiškėjas. Ir tatai paga- 
liau buvo pirmas ir lemiamas formalus konstitucinio 
perversmo Lietuvoje momentas, iki toi perversmas, kuris 
neabejotinai jau nuo birželio 15 d. buvo įvykęs, buvo 
tiktai sociališkai-politinis, neįžengęs į formalinės konstitu- 
cinės teisės sritį, nesuardęs konstitucijos teisinių nuos- 
tatų raidės, kurios tąsa buvo stengiamasi išlaikyti, nors 
tatai buvo, žinoma, tiktai forma, neatitinkanti naujo so- 
cialinio turinio, turėjusio anksčiau ar vėliau išsprog- 
dinti ir sudaryti teisiškai-konstitucinę šalies konstrukciją, 
neatitinkančią naujojo socialinių jėgų santykiavimo, pa- 
veikto Sovietų jėgos spaudimo. Dabar tasai sprogdinimo 
momentas atėjo. Įvykių ir visos jų eigos šviesoje tatai 
buvo sociališkai visiškai loginga, ir tatai įvykti turėjo. 
Ir tatai turėjo suardyti ne tiktai šiokią ar tokią Lietuvos 
valstybės konstitucinės teisės konstrukciją, bet ir pačią 
Lietuvos valstybę. Lietuvos valstybę tuo laiku galėtų 
išgelbėti tiktai tokie įvykiai, kurie būtų pašalinę Sovietų 
karines pajėgas ir jų politinę galią Lietuvoje. Tokių 
įvykių tada nebuvo, o pačios Lietuvos pajėgos, kurių vis 
tiek nebūtų užtekę, jau be to buvo dezorganizuotos. 
Kai jos dar buvo gyvos, pačioje Sovietų žygių pradžioje, 
niekam, deja, neatėjo į galvą, kaip tatai suomiai padarė, 
jas panaudoti pasipriešinimui ir nors žūti, bet žūti vyriš- 
kai ir garbingai, tvirtai žinant, kad tautų istorijoje daugiau 
šansų atgimti turi tasai, kuris žūsta besipriešindamas, 
negu tasai, kuris taip pat žūsta, bet žūsta pasyviai pasi- 
duodamas likimui. Kančių būtų buvę daugiau, tačiau kelias 
į laisvę veda per ryžtingumą ir kančias. 

Veikusi paskutinė Nepriklausomos Lietuvos Konstitu- 
cija nenumatė tokio „suvereninio“ Seimo, kokiu panorėjo 
būti 1940 m. vadinamasis „Liaudies seimas“. Šios Konsti- 
tucijos Seimas buvo tarnybinis, įsteigtosios teisinės, bet 
ne suvereninės, valdžios organas, tam tikros aprėžtos kom- 

petencijos organas, Žymiai pareinąs nuo Respublikos Pre- 
zidento savo steigiamojoje Konstitucijos keitimo kompe- 
tencijoje (1938 m. Konstitucijos 154—5 str., taip pat jos 
1 ir 3 str.). Niekur šioje Konstitucijoje suverenumas 
nepavedamas Seimui ir su Seimo aprėžta galia nėra susijęs. 
Juo labiau kad pagal šią Konstituciją Seimas, lygiai kaip 
joks kitas įsteigtosios konstitucinės valdžios organas, ne- 
turi teisinės galios spręsti pačios valstybės likimo. Tad 
suvereninės galios pasisavinimas, logiškai einant, įvyku- 
sio socialinio perversmo ir faktinio Lietuvos pavergimo 
svetimai valstybei padarinys, jokiu būdu konstitucinis 
nebuvo; šiuo buvo jau aiškiai išeita iš formalaus konstitu- 
cingumo ribų, ir konstitucinės evoliucijos tąsa, kuri iki 
tol buvo formališkai išlaikoma, pagaliau buvo nutraukta. 
„Suvereniniu“ Lietuvos šeimininku pasijuto tasai Seimas, 
kuris buvo „išrinktas“ svetimai jėgai spaudžiant, iš tikrųjų 
buvo tos jėgos inscenizuotas, esąs jos rakose marionete, 
skiriamas tam, kad atliktų jos įsakytą darbą, vykdantį 
svetimos valstybės siekimą. Tai buvo politinės komedijos 
galas. 

Iki tol formališkai Konstitucijos raidė buvo saugojama, 
išskyrus kai kuriuos detališkus jos įžeidimus, liečiančius 
piliečių rinkikų ir renkamų Seimo narių amžiaus cenzą, 
kuris buvo veikusiojoje Konstitucijoje užiiksuotas ir 
kurio neatitiko Liaudies seimo rinkimų įstatymo nuosta- 
tai, ir ypač išskyrus Liaudies seimo atstovų imperatyvinį 
mandatą, nustatytą to paties įstatymo ir neatitinkantį vei- 
kusios Konstitucijos nuostatų. Dabar buvo pasiruošta vi- 
siškam Konstitucijos nutraukimui, kuriuo turėjo būti pa- 
grįstas Lietuvos pavergimo finalas. 

Pasiruošta skubiai. Šiai ruošai buvo sunaudotas trumpas 
laikas, likęs nuo Liaudies seimo rinkimų iki Liaudies seimo 
pirmojo posėdžio, nuo liepos 15 d. iki liepos 21 d. Kol 
"buvo ruošiamas rinkiminis balsavimas, tol vyraujantis ir 
oficialus šūkis dėl būsimojo santykio tarp Lietuvos ir 
Sovietų buvo formuojamas kaip sąjunga tarp Lietuvos ir 
Sovietų: ne įsijungimas į Sovietų sąstatą, bet dviejų šalių 
sąjunga.. Tai buvo rinkimams vadovaujančios „Lietuvos 
Darbo Sąjungos“ platformos tezė. Tuo pačiu ši tezė buvo 
priimta ir Kompartijos, kurios Centro Komitetas dalyvavo 

„Lietuvos Darbo Sąjungoje“ ir buvo jos inspiratorius ir 
vairininkas. Lietuvos įsijungimo į Sovietų sąstatą šūkiai 
tuo laiku buvo tiktai atsitiktiniai, neturį oficialaus pobū- 
džio. [sijungimo tezė dar buvo laikoma per daug ryški ir 
griežta, kol dar reikėjo traukti plačiąsias mases į balsa- 
vimo aktą. Tačiau kai balsavimas įvyko ir rinkimai buvo 
baigti, su plačiųjų masių nuotaikomis jau tiek, kiek pirma, 
skaitytis neteko. Dabar marionetė buvo perkelta iš pilie- 
čių masių, į „išrinktąjį Liaudies seimą. Liaudies seimas, 
kurio sąstatas buvo komunistų rūpestingai parinktas, buvo 
ištikimas. Bijoti kurių nors netikėtumų, laukti iš Liaudies 
seimo kurio nors savarankiško elgimosi neteko. Tad 
kortos buvo galima atidengti; laimėjimas per Liaudies 
seimą buvo tikras. Jau ir pirma visa spauda buvo pilna 
straipsnių, giriančių ir reklamuojančių viską, kas yra 
Sovietuose; ten ir Konstitucija tobuliausia, ir pažanga 
didžiausia, ir laisvė gražiausia, ir viskas esą niekur kitur 
negirdėta ir nematyta; esą ten, Sovietuose, ir tiktai ten 
viskas (tautinėje, ūkio, švietimo, kultūros ir t. t. srityse) 
protingiausiai ir geriausiai sprendžiama. Dabar ši propa- 
ganda dar labiau sustiprinama, tiesiog kalama. Dabar, po 
rinkimų, spaudoje rašoma, esą „Lietuvos liaudis nedvi- 
prasmiškai parodė savo pasiryžimą surišti savo likimą su 
laisvomis ir laimingomis Sovietų Sąjungos tautomis ... 
Liaudies seimas iš to turi daryti visas išvadas...“ Sovie- 
tai — „stebuklingas švyturys“... „Liaudis nenori likti 
pusiaukelyje“... ir t. t. ir t. t. ... Įmonėse, komunistams 
vadovaujant, inscenizuojami darbininkų tarybų rinki- 
mai — tai tarybų užuomazga Lietuvoje. Agitacija už įsijun- 
gimą į Sovietų Sąjungos sąstatą varoma pilnu tempu per 
spaudą, mitingus, susirinkimus. Straipsniai, šūkiai, plaka- 
tai, rezoliucijos. Jokių kitų tezių nereiškiama ir reikšti 
neleidžiama ir nedrįstama. 

Kuriuo būdu „liaudis“ (net jeigu jos balsavimas per 
rinkimus būtų buvęs tikrai spontaniškas ir laisvas) būtų 
pasisakiusi už Lietuvos įjungimą į Sovietų sąstatą, jeigu 
rinkimų organizatorių „platformoje“ toks šūkis iš viso 
nebuvo pareikštas ir skleidžiamas, tatai analizuoti ir aiš- 
kinti nerūpėjo. „Pasisakė“, „nedviprasmiškai parodė“, 
„davė suprasti“ — ir baigtas dalykas. Pati „liaudis“ tyli, 

triukšmą kelia agitatoriai ir propagandistai, prieštarau- 
ti niekas nedrįsta. Tad esą įrodyta, kad toks buvęs liau- 
dies įsakymas išrinktiesiems atstovams, sudarąs jų man- 
datą. Abejojimų nėra ir būti negali. O jei tatai „įrodyta“, 
tai išvadoms daryti patarnauja sovietinė atstovų impera- 
tyvinio mandato teorija. Jie esą rinkikų, juos išrinku- 
sios „liaudies“ „valios“ reiškėjai ir tarnai. Ir pats „Liaudies 
seimo“ suverenumas, darąs jį valstybės ir tautos likimo 
šeimininku be jokių ribų, be jokių konstitucinių suvar- 
žymų — esą kaip tik tos imperatyvinės „liaudies valios“ 
refleksas, josios įgyvendinimo potencialas. 

Patys Liaudies seimo nariai lyg apsvaigę. Tarp jų yra 
įsitikinę seni komunistai, žmonės neabejotinai idėjiniai, 
žmonės, kovoję ir kentėję dėl savo komunistiškai-so- 
vietinio idealo, buvę politiniai kaliniai ir emigrantai, 
šventai tikį, kad, griaudami Lietuvos valstybę, jie tar- 
nauja Lietuvos liaudies laisvei ir gerovei ir kad iš tikrųjų 
Sovietai realizuosią demokratijos, žmogaus ir tautos kul- 
tūros idealą. Kiti, prie jųjų pritapę, dega prozelitizmo 
įkarščiu. Nuotaika atstovų tarpe pakelta. To paneigti 
negalima. Rūpestingai parinktas Liaudies seimo sąsta- 
tas buvo visiškai ištikimas jam skiriamai funkcijai ir gy- 
veno entuziazmo. atmosferoje, kurią jis nuoširdžiai laikė 
esančią ne tiktai jo paties ir visų komunistų, bet ir visos 
liaudies nuotaikos ir nusistatymo atmosfera. Šia prasme 
Liaudies seimas tikrai tiko jam pavėstam darbui. Bet ku- 
tis pasipriešinimas šiai nuotaikai Seimo sąstate būtų ne- 
rytai tikinčiųjų tarpe. Liaudies seimo nariai gal tiktai to 
nesuprato ir suprasti nenorėjo, kad iš tikrųjų jie buvo 
ne Lietuvos liaudies išrinkti, bet Kompartijos per jos 
ekspozitūrą — „Lietuvos Darbo Sąjungą“ — paskirti, in- 
scenizavus sui generis „rinkimų“ vaidinimą, ir kad todėl 
toji nuotaika ir entuziazmo atmosfera, kurioje jie ruo- 
šėsi savo aktą atlikti, yra ne Lietuvos liaudies, bet tiktai 
jų pačių psichinio nusistatymo padarinys. Jie ir atliko 
savo, bet ne Lietuvos liaudies masių darbą, atliko pa- 
kelta nuotaika ir sąžiningai, bona fide, iš tikrųjų būdami 
svetimos politinės jėgos sąmoningo; tikslaus, iš anksto 
paruošto ir racionalizuoto sprendimo agentai. 

Tad liepos 21 d. susirinko Liaudies seimas. Jisai po- 
sėdžiavo tris dienas. Išklausė daug iškilmingų ir karštų 
kalbų, kurios visos krypo į vieną vyriausiąjį tikslą — 
sovietizuoti Lietuvą, dėtis į Sovietų Sąjungą; priėmė įvai- 
rias — darbininkų, valstiečių, darbo inteligentų, vaikų 
delegacijas, kurios jį sveikino ir tą patį dėl Sovietų kar- 
tojo, daug plojo, kėlė ovacijas ir — žinoma, vienbalsiai — 
priėmė tuos nutarimus, kuriems jis buvo skirtas. Viskas 
vyko unisonu, pavyzdingoje vienybėje, be jokių ginčų 
ar svyravimų. Didžiuliai Sovietų vadų ir didvyrių atvaiz- 
dąi puošė posėdžių salę. Viskas vyko taip, lyg kad tai būtų 
muzikos koncertas iš gaidų. 

Pirmą dieną Liaudies seimas priėmė dvi deklaracijas. 
Tai ir yra dvi pamatinės perversminės Lietuvos vals- 
tybės likimo deklaracijos. Pirmoji šių deklaracijų skelbia 
Lietuvą socialistine sovietų respublika. Antroji — prašo 
Sovietus priimti Lietuvos Socialistinę Sovietų Respubliką 
į Socialistinių Sovietų Respublikų Sąjungos sąstatą kaip 
sąjunginę respubliką tais pačiais pagrindais, kuriais šioje 
sąjungoje dalyvauja Ukrainos, Gudijos ir kitos socialis- 
tinės Sovietų respublikos. 

Kitą dieną — liepos 22 d.— abi Liaudies seimo pri- 
imtos deklaracijos skelbiamos „Vyriausybės žiniose“ auk- 
so raidėmis ant ypatingo popierio... 

Žinoma, šių abiejų deklaracinių nutarimų motyvai, 
pareikšti pačiose deklaracijose, yra tie patys, kurie jau 
buvo visuose mitinguose, agitacinėse kalbose ir spau- 
doje nuolat skelbiami ir kartojami. Jie galima suskirs- 
tyti į dvi rūšis: iš vienos pusės, peikimas ir net šmeižimas 
viso, kas buvo Nepriklausomoje Lietuvos Respublikoje, 
kurios negailestingoji „kritika“ piešia karikatūrinį vi- 
sokių nuodėmių ir blogybių vaizdą, iš antrosios — be 
saiko idealizuojama Sovietai, į kuriuos įsijungus būsiąs 
pagaliau laiduotas tikras Lietuvos „suverenumas“, tikras 
ūkio pakėlimas, tikras tautinės kultūros žydėjimas, vi- 
siškas medžiaginių ir dvasinių liaudies jėgų išsivystymas... 
Kitaip sakant, Lietuvos Respublikoje buvęs pragaras, 
Lietuvos Tarybų Socialistinėje Respublikoje Sovietų S5ą- 
jungos sąstate būsiąs tobulas ir laimingas rojus. Žinoma, 
esą tą nepakenčiamą pragarišką Lietuvos praeitį sugrio- 

vusi pati Lietuvos liaudis ir šią laimingą Lietuvos ateitį 
Liaudies seimas kuriąs Lietuvos liaudies įsakymu; esą 
„klausydamas liaudies valios“ Liaudies seimas nutarė 
prašyti Sovietų Sąjungos priimti socialistinę Tarybų Lie- 
tuvą į savo sąstatą. 

Šiomis dviem deklaracijomis Liaudies seimas įvyk- 
dė tai, kas sudarė birželio mėnesio Sovietų žygio Lie- 
tuvoje pačią esmę. Tai yra teisinis ne pačios Lietuvos 
socialinių jėgų santykiavimo, ne jos „liaudies valios“, 
bet Sovietų žygio Lietuvoje padarinys. Padarinys, kuris 
glūdėjo pačiame žygyje, kuris buvo Sovietų politikos 
sumanytas ir tiksliai įgyvendintas. Visa, kas nuo birželio 
15 iki liepos 21 d. vyko Lietuvoje, — tai buvo tiktai šios 
Sovietų jėgų spaudimu pagrįstas jų politikos insceniza- 
vimas, sui generis politinio teatro vaidinimas. Šio insce- 
nizavimo žymiausias sąmoningas veikėjas buvo Lietuvos 
Kompartija, režisierius buvo Dekanozovas su Pozdnia- 
kovu, Molotovui ir Stalinui vadovaujant, o agentais buvo 
Liaudies vyriausybė ir Liaudies seimas. Liaudies seimo 
liepos 21 d. deklaracijos — tai buvo Sovietų žygio vai- 
sius, tai buvo tikras Sovietų politikos derlius. Lietuva, 
Lietuvos liaudis — jokio sprendžiamo vaidmens čia ne- 
vaidino; ji stebėjo įvykius, negalėdama pajudėti, para- 
ližuota svetimos jėgos ir jos sąmoningų ir nesąmoningų, 
kartais naivių agentų jai uždėtų pančių; tačiau viskas 
buvo svetimųjų daroma jos vardu; jos vardu kalbėjo ir 
veikė Liaudies vyriausybė, jos vardu buvo organizuoja- 
mi mitingai, eisenos ir demonstracijos, jos vardu buvo 
demonstruojami visoki plakatai, jos vardu buvo rašomi 
straipsniai, jos vardu rėkė mitinginiai agitatoriai bei Ora- 
toriai, jos vardu buvo skiriamas Liaudies seimo sąstatas, 
jos vardu tasai Seimas pasivadino ir išleido dvi liepos 21 
deklaracijas, pastačiusias pagaliau taškus ant i. 

Tai, kas šioje inscenizacijoje vyko Lietuvoje, lygiai 
taip pat, tuo pačiu šablonu, vyko iš karto visame: Pa- 
baltijy. Nepasirūpinta nė kiek paįvairinti vaidinimas. Ly- 
giai Lietuvoje, lygiai Latvijoje ir Estijoje tuo pačiu lai- 
ku buvo paskelbti Liaudies seimo rinkimai, tą pačią liepos 
14 d. tuo pačiu šablonu „rinkimai“ įvyko, tą pačią lie- 
pos 21 d. trijų Pabaltijo valstybių jų trijose sostinėse 

„Liaudies seimai“ susirinko ir vienbalsiai tą patį savo 
valstybės „pertvarkymą“ į socialistinę tarybų respubliką ir 
jos įjungimą į Sovietų Sąjungos sąstatą yra nutarę. Visam 
Pabaltijy derlius buvo iš karto suimtas. Tai buvo kari- 
nės pajėgos smurto ir politinės klastos derlius. 

Trys „Liaudies seimo“ darbo dienos (liepos 21—23 d.) 
greit prabėgo. Tai buvo teisinio Lietuvos valstybingumo 
likvidavimo dienos. Pirmajai deklaracijai (skelbiančiai 
Lietuvos Tarybų Socialistinę Respubliką) įgyvendinti Liau- 
dies seimas išrinko iš savo tarpo komisiją, turinčią pa- 
ruošti šios naujos „respublikos“ konstituciją. Komisijos 
darbas nebuvo painus: nors ši „respublika“ buvo nauja, 
tačiau konstitucijos „naujos“ jai projektuoti iš tikrųjų 
nereikėjo; pavyzdys ir šablonas buvo gatavas — tai buvo 
trylika trylikos tokių pat „respublikų“ Sovietų Sąjungo- 
je „konstitucijų“. Antrajai deklaracijai (prašančiai Sovie- 
tų Sąjungą priimti Lietuvą į jos sąstatą) įgyvendinti Liau- 
dies seimas išrinko iš savo tarpo delegaciją, turinčią vykti į 
Sovietų, tad į Lietuvos, metropolijos sostinę Maskvą pa- 
remti Sovietų Aukščiausiojoje Taryboje šį prašymą. Po to 
Liaudies seimas priėmė dar dvi deklaracijas — apie visos 
žemės Lietuvoje nacionalizavimą ir apie bankų bei stam- 
biosios pramonės nacionalizavimą; priėmė kelias delega- 
cijas, išklausė įvairių kalbų, lydimų ovacijų, ir. priėmė 
tris sveikinimo telegramas — draugui Stalinui, draugui 
Molotovui ir draugui Kalininui. Liaudies vyriausybė pa- 
reiškė Seimui savo atsistatydinimą. Liaudies seimas jai 
p: Aėkojo už darbą ir prašė dar kurį laiką eiti pareigas, 
kol bus sudaryta nauja. Tuo ir pasibaigė Liaudies seimo 
pirmoji trijų dienų sesija. 

Toliau vaidinimo scena pęrkeliama iš Kauno į Mask- 
vą, į Sovietų Aukščiausiąją Tarybą. Rugpjūčio 3 dieną — 
skaudi Lietuvos gėdos ceremonija Maskvoje. Aukščiausio- 
ji Taryba savo sesijos pradžioje išklausė Molotovo kalbą 
dėl užsienio politikos ir tarptautinės politikos, priėmė 
įstatymą, kuriuo moldavams prašant tapo sudaryta Sovietų 
sąstate nauja -sąjunginė Moldavijos Tarybų Socialistinė 
Respublika, 13-oji respublika sąjungoje. Dienotvarkėje — 
Lietuvos Liaudies seimo delegacijos pareiškimas. Delega- 
cija prašo priimti Lietuvos Tarybų Socialistinę Respub- 

liką į Sovietų Sąjungos sąstatą. Žinoma, plojimai, ova- 
cijos; Lietuvos „prašymas“ vienbalsiai patenkinamas (So- 
vietų tarybos viskas priimama vienbalsiai, opozicijos 
būti negali), priimamas įstatymas apie Lietuvos įjungimą 
į Sovietus. Prie šios progos „Gudijos Tarybų Socialisti- 
nės Respublikos“ atstovas pareiškė gudų „Respublikos“ 
nusistatymą perleisti Lietuvos TSR tam tikras lietuvių 
apgyvendintas vietoves Vakarų Gudijoje (dalis tos Vil- 
niaus krašto rytų teritorijos, kurios Sovietai 1939 m. 
spalių mėn. sutartimi Lietuvai negrąžino, palikę ją sau 
ir įjungę į Gudiją). Tai tarybinei Lietuvai dovana. Lie- 
tuva tampa 14-oji Sovietų respublika. Betarpiškai po to 
Aukščiausiosios Tarybos dienotvarkėje ta pati Latvijos 
įjungimo (15-oji respublika) ir Estijos įjungimo (16-oji 
respublika) ceremonija. Sovietų Sąjunga praturtėjo ketu- 
riomis respublikomis: Moldavija, Lietuva, Latvija, Estija. 
Ji nieko nepagrobusi, tiktai maloniai priglaudusi ketu- 
rias „išlaisvintas“ tautas. 

Finite la comedie. Politinio teatro vaidinimas baigtas. 

Rugpjūčio 24 dieną Lietuvoje „Liaudies seimas“ dar 
kartą šaukiamas nepaprastajai sesijai. Jisai — žinoma, 
vienbalsiai — priima Lietuvos TSR Konstituciją ir nutaria 
virsti Laikinąja Lietuvos Tarybų Socialistinės Respubli- 
kos Aukščiausiąja Taryba su višomis šios Tarybos kons- 
titucinėmis teisėmis, iki bus išrinkta nuolatinė Aukščiau- 
sioji Taryba. Toliau ir iki vokiečių— sovietų 1941 m. 
birželio mėn. karo Lietuva skęsta Sovietų sąstate ir So- 
vietų istorijoje*. 

Pridėsime dar trumpą schematinę bendrais bruožais 
Lietuvos TSR, kaip sąjunginės Sovietų Sąjungos reėspub- 
likos, 1940 m. konstitucijos analizę. 

Sovietų Sąjungos netarpiškais nariais yra vadinamosios 
„sąjunginės respublikos“ (be to, vadinamosios „autonomi- 
nės respublikos“, įeinančios į kurios nors sąjunginės 


* 1940.IX.10 išėjo paskutinis „Vyriausybės Žinių“ numeris. Jis 
atspausdintas jau dviem kalbomis — lietuvių ir rusų. Jame yra šūkis: 
„Visų šalių proletarai, vienykitės!“ ir tarybinis Lietuvos herbas. Jame 
atspausdinta Lietuvos TSR Konstitucija (Liaudies seimo priimta rug- 
pjūčio 25 dieną) ir šio Seimo nutarimas pasivadinti Laikinąja LTSR 
Aukščiausiąja Taryba. 

respublikos sąstatą, nors į Sąjungos Aukščiausiosios Ta- 
rybos federalinius rūmus, vadinamus Tautybių Taryba, jos, 
autonominės respublikos, taip pat tiesiog renka ir savo 
vardu siunčia atstovus, tiktai mažesnį jų kiekį — po 11 
atstovų, tuo tarpu sąjunginės respublikos siunčia po 25 
atstovus; be to, yra dvi kategorijos smulkesnių pusiau 
politinių vienetų — autonominės sritys ir tautinės apygar- 
dos, — kurios taip pat savo vardu betarpiškai siunčia at- 
stovus į šią Sąjungos Tautybių Tarybą, būtent autonomi- 
nės sritys — po 5 atstovus ir tautinės apygardos — po 1 
atstovą). Lietuva buvo -sąjunginė respublika — viena iš 
16-kos respublikų. Jokių autonominių respublikų, auto- 
nominių sričių ar tautinių apygardų jos sąstate nebuvo. 
Sąjunginė respublika pati sau nustato kompetenciją, kuri, 
žinoma, turi būti suderinta su bendrąja Sąjungos Kons- 
titucija, ir šioje Konstitucijoje ji gali suformuluoti tam 
tikrus nuostatus, sekančius iš kurių nors jos ypatybių 
(Sąjungos Konstitucijos 16 str.). Tačiau kadangi Sąjun- 
gos Konstitucija pati smulkiai reglamentuoja ne tiktai pa- 
čios Sąjungos, bet ir sąjunginių respublikų santvarką, jų 
valdžios organizaciją, organų schemą, šių organų hierar- 
chinį funkcionalinį santykiavimą ir beveik visą jų kiek- 
vieno kompetenciją, neišskiriant net vietinių organų 
struktūros ir funkcionalinio santykiavimo (Sąjungos Kons- 
titucijos V, VI ir VIII skyriai), taip pat visa rinkiminė 
sistema, padėta bet kurių tiek Sąjungos, tiek respublikų 
valdžios ir smulkesnių iki smulkiausių vietos organų su- 
darymo pamatan, yra vienoda, užiiksuota pačios Sąjungos 
Konstitucijoje (jos XI skyrius), ir kadangi, antra vertus; 
kiti bendrojo pobūdžio nuostatai, užfiksuoti Sąjungos 
Konstitucijoje, liečia, pavyzdžiui, visuomenės santvarką 
socialistinėje šaly (I skyrius) arba tam tikrus teisinės 
tvarkos principus, kaip, pavyzdžiui, garsusis imperinis 
principas: „Reichsrecht bricht Landrecht'* (Sąjungos 
Konstitucijos 19 ir 20 str.) ir dar kai kurie kiti yra 
savaime privalomi visam Sovietų Sąjungos sąstatui ir 
negalėtų būti atskirų sąjunginių respublikų Konstitucijų 
keičiami, o tam tikri kiti Sąjungos Konstitucijos nuos- 
tatai, kaip ypatingai X skyrius „Apie pagrindines pi- 


* Centro teisė viršesnė už krašto teisę (vok.). 

liečių teises ir pareigas“, kuriame, be šių „teisių ir pa- 
reigų“, yra ir kelios kitokios normos, ypač gi liečiančios 
visuomeninio organizavimosi ir veikimo sąlygas (garsusis 
126 str.), visų pirma yra taip pat bendras, nes Sąjunga 
nė atskiros teritorijos, nė atskirų piliečių, kurie drauge 
nebūtų kurios respublikos piliečiais ar teritorija, neturi, 
ir todėl visa, kas šiame skyriuje yra, tuo pačiu ir res- 
publikoms privaloma, o antra — visa tai, kaip „Stalino 
Konstitucijos“ nuostatai, Sovietuose laikoma tiek tobula 
ir šventa, kad paliesti tai, drįsti ką nors šiame pakeisti, 
dar labiau patobulinti, prašokti laisvės ir tobulumo at- 
žvilgiu, nė pamanyti neįmanoma, nes tai būtų tolygu 
sumanymui pralenkti saulės šviesą ir dirbtinomis švie- 
somis nukonkuruoti saulę žemėje, o be to, tai būtų švent- 
vagystė, — tai iš tikrųjų respublikų konstitucinei kūrybai 
beveik nieko nebelieka ir jųjų teisė pačioms laisvai nu- 
statyti savo Konstituciją Sąjungos Konstitucijos ribose 
nesuteikia joms jokios konstitucinės autonomijos ir yra 
ne daugiau, kaip jųjų nudum jus (plikoji teisė be realaus 
turinio, kuria jos pasinaudoti negali). Savo konstitucijose 
jos tegali tik pakartoti tai, kas yra parašyta Stalino Kons- 
titucijoje. Tad, žinoma, ir pakartoja, tiesiog nurašo. Tiktai 
keliose vietose, dėl vienos kitos smulkmenos, Sąjungos 
Konstitucija tiesiog paveda šią smulkmeną reglamentuoti 
respublikų konstitucijoms. Tačiau ir čia respublikos, ypač 
naujos respublikos, konstitucinės kūrybos autonomija fak- 
tiškai yra lygi nuliui. Nes „proletariato“ ar „darbininkų 
klasės“, o iš tikrųjų Kompartijos, diktatūros režime, kuris 
apima visą Sovietų Sąjungą visame jos sąstate, tad ir visas 
į ją įeinančias „respublikas“, yra nustatytas tam tikros 
sąjunginės respublikos konstitucijos šablonas, kuris, bū- 
damas Kompartijos pritartas, yra taikomas kiekvienai 
sąjunginei respublikai. Žinoma, gali būti maži variantai, 
pavyzdžiui, vienur gali nebūti kurio atskiro liaudies komi- 
sariato, tvarkančio tokią administracijos art ūkio šaką, 
kurios tam tikroje respublikoje iš viso nėra, bet tiktai 
mažmožiai. Šiaip sąjunginė respublika „pati sau nustato“ 
tokią pat konstituciją, kaip kad visų kitų sąjunginių res- 
publikų konstitucijos. Tai, kas dar lieka už šitų įsakytinių 
arba trafaretinių konstitucinių nuostatų bei šablonų, nuo 

kurių sąjunginė respublika savo konstitucijoje nukrypti 
negali ir kas jos gali būti savotiškai suformuluota, atsi- 
žvelgiant į jos individualines ypatybes — tai visiškai 
menki dalykėliai. Lietuvos TSR Konstitucijoje tokių in- 
dividualių konstitucinių ypatybių tebėra tiktai šios: a) skir- 
tingas, negu kitose sąjunginėse respublikose, vietinis ad- 
ministracinis padalinimas (LTSR Konstitucijos 52 str.), 
būtent vietoje sričių, apygardų, rajonų ir kaimų yra ap- 
skritys, valsčiai, miesteliai ir apylinkės, tačiau jųjų or- 
ganizacija yra ta pati kaip kitur esamų vienetų; b) savaime 
suprantama, kaip individualizuota yra visa tai, kas liečia 
kalbą („Lietuvos TSR Aukščiausiosios Tarybos priimtieji 
įstatymai skelbiami lietuvių ir rusų kalbomis...“ — 25 str.), 
Lietuvos TSR valstybinį ženklą, vėliavą ir sostinę (X sky- 
rius), nors emblemos ženklui ir vėliavai yra tos pačios, 
kaip kitose Sovietų respublikose (tiktai užrašai skirtingi 
ir Iaidės skirtingos). Be šitų neesminių mažmožių, indi- 
vidualizuojančių Lietuvos TSR Konstituciją, yra dar vienas 
ryškesnis ir labiau esminis jos individualizacijos momen- 
tas, bendras tiek jai, tiek Tarybų Latvijai ir Tarybų Es- 
tijai, skiriąs šių respublikų konstitucijas nuo kitų sąjun- 
ginių respublikų konstitucijų. Tačiau šis momentas sudaro 
sui generis pereinamąjį konstitucinį nuostatą, sekantį ne 
iš pastovios skirtingos tautinės, kultūrinės ar socialinės 
Lietuvos esmės, bet iš to fakto, kad Lietuvos TSR tebėra 
tuo tarpu ankstyvoje socializavimosi stadijoje, kad jos 
ūkio kolektyvizacijos procesas dar nėra nužengęs taip 
toli, kaip kad kitose Sovietų respublikose, išgyvenusiose 
23 komunistinės revoliucijos metus. Tai liečia vadinamąjį 
ekonominį visuomenės santvarkos pagrindą, užiiksuotą 
pirmutiniuose Konstitucijos straipsniuose. Būtent senuose 
Sovietų Sąjungos kraštuose privatinio ūkio sektorius, 
kuris dar tebėra toleruojamas greta viešpataujančio so- 
cialistinio (kolektyvistinio), susideda tiktai iš individua- 
linių valstiečių ūkių, kurie ten sudaro tiktai labai nežymią 
išimtį greta kolektyvizuoto valstiečių kolchozų ūkio, ir iš 
vadinamojo naminių gamintojų („kustari“) ūkio, pa- 
grįsto ūkininko ir šio gamintojo asmens (ir jo šeimos) 
darbu ir nenaudojančio samdomojo darbo (Sovietų Są- 
jungos Konstitucijos 9 str.). Tuo tarpu Lietuvos TS Res- 

publikoje, kurioje kolchozai dar hebuvo įkurti ir kur be- 
veik 1004 žemės ūkio (išskyrus sovchozus ir miškus) 
dar buvo individualinių ūkininkų žinioje, o šio ūkio plo- 
to norma buvo laikinai nustatyta 30 ha (30-ties ha ūky, 
išskyrus retas labai stambių šeimų išimtis, be samdomojo 
darbo vesti ūkio negalima) ir kur tuo tarpu buvo nacio- 
nalizuota tiktai stambesnioji pramonė ir prekyba, — į pri- 
vatinio ūkio sektorių, gyvuojantį greta socialistinio, įei- 
davo („yra leidžiamas“, kaip kad LTSR Konstitucijos 8 
str. išsitarta) „privatinis pavienių valstiečių, amatininkų 
ir naminių gamintojų ūkis, smulkios privatinės pramo- 
ninės ir prekybinės įmonės, įstatymo nustatytose ribose; 
jokio rezervo dėl asmens darbo ir dėl nesinaudojimo 
samdomuoju darbu čia nėra. Žinoma, kad ir tas leidimas 
būtų galėjęs būti atšauktas ir „įstatymo nustatytos ribos“ 
galėjo būti keičiamos ir, be abejo, būtų keičiamos socia- 
listinio sektoriaus naudai. Šis Konstitucijos nuostatas, 
aišku, neturėjo galvoje sulaikyti kolektyvizacijos procesą 
Lietuvoje; jis buvo įrašytas tiktai todėl, kad nebuvo ga- 
lima Konstitucijoje prašokti tos stadijos, kurioje šis pro- 
cesas buvo Konstitucijos išleidimo metu. Tai buvo laiki- 
nojo pobūdžio nuolaida, kuri anksčiau ar vėliau būtų 
turėjusi išnykti sovietizacijos procesui Lietuvoje pavijus 
kitas. sąjungines respublikas. Kad tai buvo laikinas kons- 
titucinis reiškinys — matyti tiek iš rezervo „įstatymo 
numatytose ribose“, kurios, žinoma, gali laisvai būti siau- 
rinamos ir nekeičiant Konstitucijos, tiek iš to, kad žemė 
valstiečiams ūkininkams „užtvirtinama jiems naudotis“ 
(taip pat „įstatymo numatytose ribose“) tiktai „neribo- 
tam laikui“ (LTSR Konstitucijos 9 str.), kai tuo tarpu 
socialistinio ūkio sektoriaus kolchozams Sovietų Sąjungos 
Konstitucija „užtvirtina“ jiems žemę „amžinai“ (Sąjungos 
Konstitucijos 8 str.). Tarp „neribotam laikui“ (laikas iš 
anksto neapribotas, vis dėlto gali būti vėliau bet kada 
nutrauktas) ir „amžinai“ (čia jau nutraukimas yra nega- 
limas, nes amžinumo sąvoka neturi galo) skirtumas yra 
labai Žymus „neriboto laiko“ nenaudai... Kolchozų Lie- 
tuvos TSR Konstitucija dar visiškai nemini (jų dar Lie- 
tuvoje iš viso nebuvo, be to, 1940 m. šios Konstitucijos 

tarpe labai nepopuliari, dar buvo vengiama). Ūkio ir ko- 
lektyvizacijos atžvilgiu 1940 m. socialistinėje Tarybų 
Lietuvoje dar buvo gyvenama toji gadynė, kuri savo 
laiku — maždaug tarp 1921 ir 1929 m. Sovietuose buvo 
vadinama „Neptu“ (9). 

Štai ir visa, kuo Lietuvos TSR Konstitucija turėjo 
originalaus ir individualinio, palyginti su kitų sąjunginių 
respublikų konstitucijomis. Porą neesminių mažmožių ir 
"pereinamojo laikotarpio pažymėjimas ūkio srity. Šiaip 
visa Konstitucija nurašyta iš įsakytinių „Stalino“ Kons- 
titucijos nuostatų. ir iš kitų sąjunginių respublikų Kom- 
partijos patentuotų konstitucinių šablonų. 

Jos visos smulkmeniškai mes ir nežiūrėsime. Paimsime 
tiktai tai, kas gali mus pamokyti, kiek „laisvės“ ir „suve- 
renumo“ suteikia Lietuvai ir jos liaudžiai šis teisiškai- 
politinis instrumentas, nes kaip tik Lietuvos liaudies lais- 
ve ir suverenumu buvo grindžiamas Lietuvos „įsijungimas“ 
į Sovietų sąstatą. 

Jei mes žiūrėsime vien tiktai formalinę konstitucinę 
sovietinių socialistinių respublikų su Sąjungos centru 
santykių konstrukciją, kaip ji yra užfiksuota Sąjungos 
Konstitucijos II skyriuje, pavadintame „Valstybės sant- 
varka“, ir ypač taip pat pavadintame sąjunginių respublikų 
konstitucijų II skyriuje, laikinai užmiršdami apie kitų 
„šių konstitucijų dalių nuostatus ir apie veikliąją nerašy- 
tą Sovietų konstitucinę tikrenybę, kuri dažnai visiškai 
anuliuoja šių formalinių nuostatų galią ir jų veikimą pa- 
kerta, tai mes iš tikrųjų galėsime gauti įspūdžio, kad šis 
santykis yra laisvas, būtent konfederacinio pobūdžio, 
pagrįstas kaip tik visišku Sąjungos narių suverenumu. 
Ypač ryškūs yra šiuo atžvilgiu trys momentai. 

I. Konfederacija arba valstybių sąjunga (Staaten bund) 
yra toks tarpvalstybinis (dviejų ar kelių valstybių) jungi- 
nys, kuris yra pagrįstas šį junginį sudarančių valstybių 
sutartimi. Tai yra ne ponaujantis, ne superordinuotas 
susijungusioms valstybėms, bet, taip sakant, tarnybinis 
jųjų junginys tam tikriems jųjų tikslams siekti skiria- 
mas, subordinuotas jųjų susitarimui ir veikiąs šio susi- 
tarimo ribose. Tarp kita ko, konfederacija tuo ir skiriasi 
nuo federacijos arba jungtinės valstybės (Bundesstaat), 

kad išvestinis konfederacijos centras pats valstybės ne- 
sudaro, kai tuo tarpu federacijoje junginys sudaro vals- 
tybę, subordinuojančią junginio narius ir imperatyviškai 
juos veikiančią. 

Skaitydami Lietuvos TSR Konstitucijos 13 str. tekstą, 
mes sužinome, kad Lietuvos atsidūrimas Sovietų Sąjungoje 
teisiškai esąs visiškai ne taip įvykęs, kaip mums rodo 
mūsų išžiūrėti faktai. Mes matėme, kad Lietuvos „Liau- 
dies seimas" buvo nutaręs įvesti Lietuvą į Sovietų Sąjungą, 
kaip tam tikrą esamą valstybę, ir prašyti šią valstybę 
priimti Lietuvą į jos sąstatą, ir tada šios valstybės, So- 
vietų Sąjungos, vyriausiasis valdžios organas — Aukščiau- 
sioji Taryba nutarė Lietuvą į savo sąstatą, kaip Sąjungos 
narį, priimti. Tokia buvo įsijungimo inscenizacijos tik- 
renybė. Tuo tarpu, einant Lietuvos TSR Konstitucijos 
13 str., Lietuva nesanti įsijungusi į esamą valstybę — 
Sovietų Sąjungą, bet tam tikriems bendriems pastoviems 
tikslams siekti esanti „susijungusi“ su 15-ka paskiromis 
Tarybų socialistinėmis respublikomis (jos visos čia Kons- 
titucijoje išvardytos) į Tarybų Socialistinių Respublikų 
Sąjungą. Kitaip sakant, Lietuvai įsiterpiant į Sovietus, 
ji sutikusi ne vieningą valstybinę Sąjungą, bet penkioliką 
atskirų sovietinių socialistinių respublikų, penkiolika su- 
vereninių valstybinių partnerių, su kuriais susijungimo 
arba sąjungos sutartimi įsteigusi Sovietų Sąjungą. Tatai - 
reiškia, kad šios penkiolika respublikų, Sovietų Sąjungos 
narių (Rusija, Ukraina, Gudija, Gruzija ir t. t.), nebu- 
vusios sutirpusios vieningoje jungtinėje valstybėje — fe- 
deracijoje, bet gyvenusios suvereniškai, kaip atskiri vals- 
tybiniai vienetai, galį su nauju partneriu naują Sąjungos 
sutartį steigti. Sąjunga esanti išvestinė iš savo narių su- 
tarties ir liekanti tokia. Ne ji priimanti naujus narius į 
savo sąstatą, tiktai nauja sąjungos sutartis tarp visų są- 
jungos steigėjų pajėgsianti Sovietų Sąjungą atgaivinti, 
atsiradus naujam pretendentui į susijungimą. Tad Sąjun- 
gos nariai nesą įterpti į Sąjungą ir nėra jos valstybin- 
gume paskendę; jie esą gyvi ir išlaiką savo valstybingumą, 
kuris reiškiasi šia Sąjungos novacija, Sąjungos sąstatui 
besikeičiant. Pastovūs ir tvirti, kaip nuolatinės valsty- 
bės, esą Sąjungos nariai, o ne pati Sąjunga, kuri tiktai 

sudaromos sutarties ribose gyvuojanti, išnykdama ir vėl 
iš naujo reikalui esant respublikų steigiama. Konstruk- 
cija aiškiai palinkusi į konfederaciją. Tiesa, konstrukcija 
grynai formalinė, neatitinkanti faktų tikrenybės, bet užfik- 
suota sąjunginių respublikų konstitucijų aktuose. 

Aišku, ši formalinė neveikli ir negyva respublikų 
konstitucijų raidės teisė yra paneigta teisinių Lietuvos 
į Sovietų Sąjungą įjungimo iaktų, kurie patys savo ruožtu 
buvo inscenizuoti ir klastingai maskavo tikriausią tikre- 
nybę — Lietuvos aneksiją karinių pajėgų spaudimo me- 
todu. Tie inscenizacijos faktai — tai nebuvo joks Lietu- 
vos susitarimas su paskiromis respublikomis, bet „pra- 
šymas“, nukreiptas kaip tik į Sovietų Sąjungą, ir Sąjungos 
centro organo — Aukščiausiosios Tarybos — nutarimas 
„priimti“ Lietuvą į savo sąstatą, kas ir buvo atlikta ne 
sutarties aktu, bet Sąjungos įstatymu, Aukščiausiosios 
Tarybos išleistu. 

O kad tasai guasi konfederacinis Sovietų Sąjungos 
pobūdis, kurio mes čia tuo tarpu vieną momentą palie- 
tėme (mes nurodysime dar daugiau), nėra tikras — tą mes 
ir iš pačios Konstitucijos kitų straipsnių konstatuoti gali- 
me. Jeigu Sovietų Sąjunga per savo centro valdžios orga- 
nus nustato savo centrinę konstituciją, kuri nėra narių 
sutartimi nustatoma ir kuria yra subordinuojamos visos 
narių konstitucijos (Sąjungos Konstitucijos 16 ir 146 
str.), tai tatai reiškia, kad Sąjunga netelpanti narių su- 
tarties rėmuose, net yra kaip tik viešpataujanti valstybė, 
kurios imperiume yra visos į Sąjungą įeinančios „respub- 
likos“, kaip kad reikalauja federacijos, o ne konfedera- 
cijos principas. O jeigu Sąjungos įstatymas be jokių są- 
lygų ir rezervų nugali bet kurį respublikos įstatymą, net 
jeigu tasai Sąjungos įstatymas būtų nekonstitucingas ir 
įsiveržtų į respublikoms rezervuotą veikimo sritį, 0 jam 
priešingas ir jo nuslopinamas respublikos įstatymas būtų 
visiškai konstitucingas ir išleistas respublikos organų 
kompetencijos ribose (garsusis principas: „Reichsrecht 
bricht Landrecht“; Sąjungos Konstitucijos 20 str.), tai 
čia jau nėra nei konfederacijos, nei federacijos organų, 
bet aiškus Sąjungos unitarizmo reiškinys. 

Pagaliau ir toji respublikinių konstitucijų guasi (taria- 

mai) konfederacinė visų respublikų sutarties tezė, neva 
iš naujo steigianti jų Sąjungą kiekvienam nariui „susi- 
jungiant“ su visais kitais, apie kurią mes čia kalbėjome, 
yra kategoringai griaunama ne tiktai teisinių faktų, bet 
ir aiškaus Sąjungos Konstitucijos 14 str. „c“ punkto nuo- 
stato, kuris kaip tik sako, kad naujų Sąjungos narių pri- 
ėmimas į Sąjungą įeina į Sąjungos Aukščiausiosios Tary- 
bos - kompetenciją, vadinasi — tatai vyksta ne sąjungos 
sutartimi tarp visų respublikų, bet Sąjungos įstatymu, 
leidžiamu jos centro organo. 


Ir iš viso sovietinėse konstitucijose mes daug randame 
tokių pavyzdžių, kad vieni konstituciniai nuostatai griauna 
tai, ką kiti nuostatai teigia; taip pat randame daug negyvų 
nuostatų, kurie formališkai teigia tai, kas yra priešinga 
nuolatinei konstitucinei praktikai. Štai ryškūs pavyzdžiai: 
Konstitucija įstatymų leidimą ir, žinoma, juo labiau Kons- 
titucijos leidimą paveda išimtinai Aukščiausiajai Tary- 
bai — jai vienai; joks kitas organas to daryti negali; Aukš- 
čiausiosios Tarybos Prezidiumas leidžia tiktai vadinamuo- 
sius „įsakus“ („ukazy“), kurie negali nei Konstitucijos, 
nei įstatymų keisti, ir, žinoma, „negali jų nuostatams 
prieštarauti“, nes Prezidiumas savo įsakais tegali tik aiš- 
kinti ar interpretuoti įstatymus (Sąjungos Konstitucijos 
32 str., 49 str. „b“ punktas ir 146 str.); Sąjungos Kons- 
titucijos pagrindinių piliečių teisių skyriuje (X skyrius) 
tarp garsiųjų teisių, kuriomis taip didžiuojasi komunistai, 
laikydami šias teises nepaprastomis Stalino Konstitucijos 
dovanomis piliečiams, neturinčiomis nieko lygaus buržua- 
zinėse valstybėse, yra „teisė į poilsį ir „teisė į moks- 
lą“ (šios Konstitucijos 119 ir 121 str.); prie teisės į poilsį, 
tarp kita ko, Konstitucijoje buvo įrašyta „darbo dienos 
sutrumpinimas didžiajai („podavliajuščeje bolšinstvo“) 
darbininkų daugumai iki 7 valandų“, 0 prie teisės į moks- 
lą buvo įrašyta „mokslo, imant ir aukštojo mokslo, nemo- 
kamumas'; ir štai Aukščiausiosios Tarybos Prezidiumo 
įsakais, negalinčiais nei Konstitucijos, nei įstatymo nuos- 
tatų keisti, buvo įvesta 8 darbo valandų diena ir mokestis 
už mokslą aukštosiose mokyklose, nors ir viena, ir kita 
keitė aiškius Konstitucijos nuostatus; ir šie Prezidiumo 
įsakai tuojau buvo vykdomi; tiesa, vėliau jie buvo rati- 

fikuoti Aukščiausiosios Tarybos, tačiau lieka faktas, kad 
Konstitucijos nuostatai buvo keičiami Prezidiumo įsakais; 
tas pats nuolat buvo daroma su liaudies komisariatais, 
kurie būdavo Prezidiumo čia steigiami, čia skaldomi, nors 
jųjų sąrašas tiksliai užfiksuotas Konstitucijoje. Žodžiu, 
ne tiktai kartais vieni Konstitucijos nuostatai yra prie- 
šingi kitiems, bet ir su šiais nuostatais elgiamasi taip, 
kaip atrodo patogiau; jie nėra tiksliai gerbiami ir sau- 
gomi. 

Kuriems gi galams tokie guasi konfederaciniai res- 
publikinių konstitucijų pareiškimai dėl jų santykio su 
Sąjunga konstrukcijos, kaip kad šisai susitarimas su vi- 
somis 15 paskiromis respublikomis, jei iš tikrųjų kas 
kita ir vykdoma, ir inscenizuojama, ir Sąjungos Kons- 
titucijoje pareiškiama. Žinoma, propagandos tikslams, lais- 
vos santykio konstrukcijos citavimui. Ne visi gi turi lai- 
ko įsileisti į studijas ir analizę, pagaliau užsieny tiems, 
kurie norima suvilioti ir kurie sovietinės tikrenybės neži- 
no ir net medžiagos jai pažinti neturi, konstituciniai teks- 
tai ir citatos daro įspūdžio ir pro veritate habetur. 

II. Dar, be abejo, ryškesnis yra antras konstitucinis 
guasi konfederacinės Sovietų Sąjungos konstrukcijos 
nuostatas. Jisai liečia Sąjungos kompetenciją. Federacijai 
ir koniederacijai bendra yra tai, kad abiejose kompeten- 
cijos suskirstymas tarp centro ir narių yra būtent toks, 
kad centro kompetencija yra vadinama atributyvine, va- 
dinasi — tiksliai nustatyta, susidedanti iš tam tikrų rei- 
kalų, nurodytų pačiame konstituciniame centro akte, tuo 
pačiu kategoringa ir apibrėžta, kai tuo tarpu narių kompe- 
tencija yra bendroji, į kurią savaime įeina visa tai, kas 
lieka, kitaip sakant,— kas nėra išskirta į atributyvinę 
centro kompetenciją. Tad narių kompetencija nėra reika- 
linga jos tvarkomų reikalų išvardinimo kuriame nors 
akte. Jeigu koks reikalas neįeina į atributyvinę centro 
kompetenciją, tai jau tuo pačiu jisai yra likęs bendroje 
narių kompetencijoje. Tai yra padarinys to, kad tiek fe- 
deracijoje, tiek konfederacijoje elementarinis, pirminis 
viešosios galios šaltinis yra nariuose, iš kurių centras 
yra išaugęs. Todėl narių kompetencija yra elementarinė. 

Šiuo tiek federacija, tiek konfederacija labai ryškiai 

skiriasi nuo decentralizuotos unitarinės valstybės, kurio- 
je galios šaltinis visuomet yra centre. Decentralizuoti 
unitarinės valstybės daliniai — savivaldybiniai ar auto- 
nominiai vienetai jos sąstate — yra išvestiniai, jie teturi 
tik tiek galios ir kompetencijos, kiek jiems jos centro yra 
pavesta; tai yra dirbtiniai indai, kurie savaime yra tušti 
ir kuriuose tiktai tiek yra turinio, kiek jo į juos iš centro 
perkelta ir įdėta. Todėl čia šių dalinių kompetencija yra 
atributyvinė, suteikta ar deleguota, bendroji gi yra centro 
kompetencija. Nes kas nėra deleguota, išskirta, decent- 
ralizuota, tas savaime lieka centrui. Žinoma, konkrečiai 
gali būti taip, kad deleguotos atributyvinės kompetencijos 
turinys gali būti net turtingesnis, negu liekąs bendrosios 
kompetencijos turinys, ir tokiu būdu atributyvinė centro 
kompetencija federacijoje ar konfederacijoje gali būti 
žymiai platesnė negu bendroji narių kompetencija, kurioje 
labai nedaug liko, ir tas pats vice versa (atvirkščiai, prie- 
šingai) galėtų atsitikti ir decentralizuotoje unitarinėje 
valstybėje. Tačiau kompetencijos suskirstymo principo 
tatai nekeičia. 

Sovietų Sąjungoje šiuo atžvilgiu veikia federacijos ir 
konfederacijos principas. Tatai yra aiškiai pareikšta tiek 
pačios Sąjungos, tiek sąjunginių respublikų konstitucijose 
(Sąjungos Konstitucijos 14 ir 15 str., Lietuvos TSR Kons- 
titucijos 12 str. 2 ir 3 abzacai): į Sąjungos kompetenciją 
įeina tai, kas Konstitucijoje nurodoma (atributyvinė kom- 
petencija), o už ribų to, kas nurodyta, viskas paliekama 
respublikų kompetencijai (bendroji kompetencija). 

Nors tatai federacijai ir konferencijai yra bendra, 
tame yra tarp jų vienas labai žymus ir esminis skir- 
tumas. Būtent atributyvinė konfederacijos centro kom- 
petencija yra jam pačių narių deleguota. Tai yra kaip 
tik tas pats tiktai vice versa, kas yra decentralizuotoje 
unitarinėje valstybėje: pastarosios centras deleguoja 
decentralizuotiems daliniams jų kompetenciją ir jai vyk- 
dyti galią, konfederacijoje tatai paveda centrui juncinio 
nariai. Tai yra išvestinio centro tarnyba nariams. Fede- 
racijoje yra kitaip. Čia centras jau emancipavęsis nuo 
narių, jisai pajėgė juos subordinuoti ir virto ponaujančiu 
centru, veikiančiu narius imperiumu, valstybės valdžios 

principu. Jis virto nariams sui generis parazitu. Tad čia 
iš bendrosios narių kompetencijos, iš jų elementarinio 
galios šaltinio, jisai pats pasiima tiek kompetencijos ir 
viešosios galios, kiek jisai pats nori, kiek jam pačiam tatai 
atrodo gera. Federacijos centro, virtusio jungtinės vals- 
tybės centru, kompetencija nepareina nuo narių; ji nėra 
jųjų dispozicijoje. Ji tebėra atributyvinė, bet nebėra dele- 
guota ar pavesta, ji yra pagrobta iš bendrosios narių 
kompetencijos. Skirtumas labai ryškus ir reikšmingas. 
Konfederacijoje, kuri yra laisvas kelių valstybių junginys, 
kompetencijos tarp centro ir narių suskirstymo šeimi- 
ninkai yra jos nariai, kurie tebėra suvereniniai. Federaci- 
joje šio suskirstymo šeimininkas yra pats centras, kuris. 
čia nariams yra valstybinis viešpataująs centras. Federaci- 
ja tai atlieka federalinės konstitucijos nuostatais; šioje 
konstitucijoje, kurią ji pati per savo centro valdžios 
organus nustato, ji savo kompetenciją užtiksuoja, šioji 
gi konstitucija su visais savo nuostatais yra nariams 
privaloma ir aprėžia jųjų galią. į 

Kaip gi tatai yra Sovietų Sąjungoje? Ar konstrukcija 
čia šiuo atžvilgiu yra federacinė ar konfederacinė, ar ji 
yra valstybinė, į kurią yra įterptos „respublikos“ kaip 
valstybės daliniai, ar laisva, kaip tarnybinis šių suvereni- 
nių respublikų junginysė Ar Sąjungos kompetencija jai yra 
respublikų pavesta, ar jos pačios imperatyviškai pasi- 
rinktas Kaip tatai dažnai būna sovietinėje teisėje — į 
šį klausimą galima atsakyti ir „taip“, ir „ne“. Ir vienas, ir 
kitas atsakymas, nors jie diametrališkai priešingi, galima 
pagrįsti tam tikru, rodos, — aiškiu, konstituciniu tekstu. 
Tačiau kadangi dviejų priešingų atsakymų į vieną klau- 
simą teisės srity būti negali, tai aiškaus sprendimo nėra. 

„Jei mes pažiūrėsime į Sąjungos Konstituciją, tai mes 
pamatysime, kad 14 str. ji pati numato, kokia yra jos, Są- 
jungos (jos vyriausiųjų valdžios organų ir jos valstybinio 
valdymo organų asmeny), kompetencija. Iš to tenka 
spręsti, kad Sąjunga pati šią kompetenciją sau parašiusi, 
nes ši Konstitucija yra jos pačios išleista, o ne narių jai 
suteikta. Šią išvadą juo labiau patvirtina šios Konstitucijos 
15 str., kad tiktai už šio, 14 str. tiksliai išdėstytos Sąjungos 
kompetencijos ribų reiškiasi ir veikia respublikų „su- 

verenumas“. Vadinasi, šis „suverenumas“ neapima Sąjun- 
gos kompetencijos, tad ši kompetencija nesanti Sąjungai 
respublikų deleguota. Rodos, išvada būtų aiški: kompeten- 
cijos suskirstymo konstrukcija esanti federacinio, 0 ne 
konfederacinio pobūdžio. 

Tačiau, jei mes dar pažiūrėsime į sąjunginių respub- 
likų konstitucijas, tai mūsų išvada bus visiškai kitokia. 
Iš tikrųjų Lietuvos TSR Konstitucija (jos 13 str. 2 abzacas) 
aiškiausiai ir kategoriškai sako, kad tai būtent Lietuvos 
Tarybų Socialistinė Respublika (taip pat kiekviena kita 
sąjunginė respublika, einant šios respublikos konstitucija) 
„užtikrina“, vadinasi — paveda, sutinka perleisti Sąjungai 
tą jos atributyvinę kompetenciją. O tatai reiškia, kad 
kompetencijos suskirstymo konstrukcija yra perdėm 
koniederacinė ir kad Sąjunga savo kompetenciją gavo 
iš respublikų, o ne pati ją pasiėmė. Ir jeigu taip būtų, 
tai iš tikrųjų junginys būtų buvęs laisvas. 

Tad kaip gi yra iš tikrųjų? Žinoma, tai, kas pasakyta 
Lietuvos TSR Konstitucijoje, yra propagandai, respublikų 
laisvės efektui. Nežiūrint to pareiškimo, Lietuvos TSR 
Konstitucijoje faktas liekas tas, kad Sąjungos kompetenci- 
ja vis dėlto yra suformuluota Sąjungos Konstitucijoje ir 
kad ši Konstitucija yra imperatyvinė visoms respublikoms: 
griežtai superordinuota visoms respublikų konstitucijoms 
(Sąjungos Konstitucijos 15, 16 ir 20 str.). Respublikų lais- 
vės efektas gali likti. Teisinės išvados bus daromos ne 
iš jo, 0 jisai galima cituoti ir rodyti, kaip tikras laisvo 
respublikų santykio su Sąjunga pavyzdys. O pagaliau, 
kaip dar pamatysime, visa tai Sovietų Sąjungoje iš viso 
yra nesvarbu,-nes visa tai, ką sako viena ir kita konstitu- 
cija ir ką gali daryti Sąjunga, o ką gali daryti sąjunginė 
respublika, — tai tebėra tiktai scholastinė teisinė spekulia- 
cija, bet ne veikli teisinė tikrenybė: būtent todėl, kad visa 
tiek Sąjungos, tiek respublikų organais daro ne tie įvai- 
rūs organai, bet vienas vienintelis veikėjas — Kompar- 
tija. Tad ką kas daro arba turi teisės. daryti einant konstitu- 
cinėmis kompetencijos suskirstymo kategorijomis, tatai 
esminės reikšmės neturi. Kai veikėjas yra vienas, tai 
visas suskirstytas kompetencijas jisai vienas ir naudoja. 
Todėl dėl kompetencijos suskirstymo neaiškumų konfliktų 

niekuomet nekils. Tatai paveikia iš vis nerūpestingą Kons- 
titucijos nuostatų traktavimą. Rūpi efektai, propagandi- 
niai įspūdžiai ir manevrai, bet ne realus konstitucinių 
instrumentų tinkamumas valstybės veiklai tvarkyti. 

III. Pagaliau visų ryškiausias, karališkai laisvas yra 
trečias konfederacinis momentas konstitucinėje Sovietų 
Sąjungos konstrukcijoje. Tai garsioji kiekvienos sąjun- 
ginės respublikos „teisė laisvai išeiti iš Sovietų Sąjun- 
gos“. Ši teisė yra užfiksuota tiek pačios Sąjungos Konsti- 
tucijoje (17 str.), tiek sąjunginių respublikų konstitucijose 
(Lietuvos TSR Konstitucijos 15 str.). 

Jeigu mes sakome, kad federacija (jungtinė valstybė) 
tuo iš esmės ypač skiriasi nuo konfederacijos (valstybių 
sąjungos, kaip laisvo kelių suvereninių valstybių jungi- 
nio), kad federacijoje centras virto ponaujančiu nariams, 
valstybiniu jų centru, subordinavusiu juos kaip savo 
dalinius, tai ši narių teisė laisvai, vienašališku savo teisinės 
valios aktu nutraukti junginio ryšį iš išeiti iš Sąjungos, 
be abejo, yra ryškiausia konfederacijos ir sąjunginių 
respublikų suverenumo žymė. Net jeigu nebūtų buvę jokių 
kitų laisvo santykio konstrukcijos požymių, jeigu šiaip 
būtų konstrukcijoje visiškas narių subordinavimas cent- 
rui, tai vis dėlto ir tada užtektų tos vienos respublikų tei- 
sės tam, kad būtų galima apibūdinti ši konstitucija kaip 
būtent konfederacinė, nes tatai reikštų, kad vis dėlto cent- 
IO ponavimas nėra išlaikytas iki galo, nėra užbaigtas; jis 
tebėra tiktai tol, kol pati sąjunginė respublika sutinka ir 
nori pasiduoti subordinacijai, galėdama ją nutraukti ir 
sau grąžinti laisvę. 

Dar ryškesnis tampa šis momentas, kai mes analizuo- 
jame jo suformulavimą, būtent sąjunginės respublikos 
konstitucijoje. Jei šiuo atžvilgiu mes lyginame atitinkamą 
Sąjungos Konstitucijos teksto redakciją su sąjunginės 
respublikos teksto redakcija, tai mes pastebime būdingą 
skirtumą, kuris šiaip profanui gali atrodyti esąs tiktai forI- 
mos skirtumas, tačiau iš tikrųjų yra esminis didelis teisi- 
nės reikšmės skirtumas. Būtent Sąjungos Konstitucijoje 
(17 str.) pasakyta, kad ši teisė laisvai išeiti iš Sąjungos 
„paliekama“ sąjunginei respublikai (kiekvienai). Tuo tar- 
pu sąjunginės respublikos konstitucijos tatai suredaguota 

kitaip; čia pasakyta (cituoju iš Lietuvos TSR Konstitucijos 
15 str.), kad Lietuvos Tarybų Socialistinė Respublika 
„pasilieka sau teisę laisvai išeiti“ iš Sąjungos. Tad ši 
teisė ne jai kieno kito „paliekama“, bet ji pati sau šią 
teisę rezervuoja, palieka, jos susivienijimu su kitomis 
respublikomis sukurtos Sąjungos dispozicijai nepaveda. 
Tatai iš esmės kas kita. Iš Sąjungos Konstitucijos teksto 
reikėtų padaryti išvadą, kad tai Sovietų Sąjunga paliko 
Lietuvai, kaip ir kitoms respublikoms, šią teisę; tai būtų 
šios teisės sui generis suteikimas. Paliko, suteikė savo, 
vadinasi — Sąjungos Konstitucijos titulu. O kadangi šią 
savo Konstituciją Sąjunga pati gali keisti, neatsiklaus- 
dama kiekvienos respublikos sutikimo, ir kadangi ši jos 
Konstitucija, tad ir kiekvienas jos pakeitimas, yra sąjun- 
ginėms respublikoms privalomas, tai užtektų, kad, pakeis- 
dama Konstitucijos nuostatus, Sąjunga išbrauktų dabartinį 
jos 17 str., kad tuo pačiu ir iš šios teisės nieko neliktų. 
Pakeisti gi bet kurį savo Konstitucijos nuostatą Sąjunga 
gali labai lengvai: užtenka, kad Sąjungos Aukščiausioji 
Taryba tai nutartų 2/3 balsų dauguma (Sąjungos Konsti- 
tucijos 119 str.); o kadangi dėl tam tikrų sovietinės sant- 
varkos esminių ypatybių, kurias mes dar paliesime, iš 
tikrųjų bet kuris Aukščiausiosios Tarybos nutarimas vi- 
suomet priimamas visais balsais be absoliučiai jokios opo- 
zicijos (opozicijos ten nėra ir dėl tam tikrų priežasčių būti 
negali), tai užtenka, kad valdančioji Kompartija panorė- 
tų — ir jau Sąjungos Konstitucijos 17 str. būtų išbrauktas, 
o tuo pačiu ir ši respublikų teisė išnyktų. Kvalifikuotos 2/3 
daugumos reikalavimas čia jokio apsunkinimo nesudaro — 
tai yra gryna fikcija: negyvas nuostatas šioje santvarkoje. 
Tad ši teisė būtų visiškoje Sąjungos dispozicijoje. 
Visiškai kitaip tatai atrodo Lietuvos TSR Konstitucijos 
15 str. redakcijos mintimi. Čia konstrukcija yra šitokia: 
einant 13 str., Lietuva susitaria su kitomis respublikomis 
susivienyti Sovietų Sąjungai sudaryti, užtikrina šiai stei- 
giamajai Sąjungai tam tikrą atributyvinę jos kompetenciją 
ir tai darydama drauge 15 str. rezervuoja sau teisę laisvai 
iš Sąjungos išeiti, vadinasi — nutraukti šį susivienijimą su 
kitomis tarybų socialistinėmis respublikomis. Čia jau ji 
pati yra savo likimo ir valios šeimininkė. Šitokia bent 

būtų teksto redakcijos mintis teisinės logikos šviesoje. 
Tai būtų ryški ir griežta konfederacijos, laisvo junginio, 
konstrukcija. 

Tačiau, kaip viskas sovietinėje konštituciačijė teisėje, 
teisinė formalinės konstitucijos logika savo ruožtu, o tei- 
sinė tikrenybė savo ruožtu. Ši tikrenybė taip pat turi savo 
logiką, kuri anąją griauna, o kadangi veikli yra teisinė 
tikrenybė — tai iš anosios logikos iš tikrųjų nieko nelieka. 
Jau pats tasai mūsų ne pirmą kartą pastebėtas priešiara- 
vimas tarp atitinkamų nuostatų iormalinės konstrukcijos 
Sąjungos Konstitucijoje ir jųjų konstrukcijos sąjunginių 
respublikų konstitucijose yra labai būdingas sovietinei 
konstitucinei teisei ir pakertąs bet kurį sąjunginių respub- 
likų padėties tikrumą, pagrįstą jųjų konstitucijomis. Ką 
jos teigia, tą Sąjungos Konstitucija paneigia ir sugriauna, 
o viešpataujanti, tad nugalinti konfliktui pasireiškus, yra 
kaip tik ji, Sąjungos Konstitucija. 

Tačiau veiklioji konstitucinė sovietinė tikrenybė 
nugali ir sąjunginių respublikų konstitucijų, ir pačios 
Sąjungos Konstitucijos („Stalino Konstitucijos“) forma- 
lines konstrukcijas. Ji jas iš viso sterilizuoja. Kokia gi yra 
ši teisinė tikrenybė, kuo jinai remiasi, kurie yra jos titulai, 
kaip ji pajėgia veikti ir slopinti paties Stalino Konstitu- 
cijos nuostatus? Tatai mums kaip tik ir lieka išžiūrėti ir 
į šiuos klausimus atsakyti. Tuo mano darbas bus ir baigtas. 

Tie elementai, kurie veikia kaip tam tikrų, kartais 
gražių, šios Konstitucijos nuostatų slopinimo veiksniai, 
kaip tikri šios konstitucinės konstrukcijos sterilizatoriai, 
yra ne tiktai už šios Konstitucijos ribų, bet turi daigus toje 
pačioje Konstitucijoje, kurioje jie yra pasislėpę ir yra jos 
„kenkėjai ir parazitai, iškreipią visą jos funkcionavimą. 
jimą, bet sąmoningai ir tyčia įdėti ir rūpestingai saugojami 
bei kultivuojami, nes kaip tik jie sprendžia komunistinį 
šios valstybės racionalizavimą ir sulaiko eventualius 
nukrypimus, kurie būtų galėję pasireikšti, jeigu šitaip šios 
Konstitucijos nuostatai nebūtų jų paraližuojami. Paieškoję 
mes šiuos konstitucinės Sovietų tikrenybės daigus rasime. 
Tatai. nėra sunku. Jųjų šaknys Sąjungos Konstitucijos 
126 ir 141 str. (Lietuvos TSR Konstitucijos 98 ir 113 str.). 

Da ist der Hund begraben!* Tai yra tie du konstituciniai 
nuostatai, kurie teisiškai pagrindžia Kompartijos diktatū- 
rą, įsteigtą ir veikiančią Sovietuose ir sterilizuojančią 
visą formalinę konstitucinę konstrukciją. Mes prie jų tuoj 
prieisime. | 

Visa sovietinė valdžios organų sistema remiasi masi- 
niais rinkimais. Nėra Sovietuose politinės galios organų — 
nuo Sąjungos Aukščiausiosios Tarybos iki ŽžŽemiausiojo 
vietos vieneto organo,— kurie betarpiškai ar tarpiškai 
nebūtų kylą iš šių rinkimų. Rinkimais yra sudaromas visų 
aukščiausiųjų tarybų sąstatas tiek Sąjungoje, tiek sąjun- 
ginėse ir autonominėse respublikose, kraštuose, srityse, 
apygardose, apskrityse, miestuose, rajonuose, mieste- 
liuose, apylinkėse, kaimuose; o visi kiti organai — Aukš- 
čiausiosios Tarybos Prezidiumas ir Liaudies Komisarų 
Taryba Sąjungoje ir respublikose, vykdomieji komitetai 
ir skyriai kituose žemesniuose vienetuose — yra išvesti- 
niai iš atitinkamų tarybų, tad betarpiškai taip pat iš rinki- 
mų yra kilę; pagaliau anųjų yra skiriami valdininkai bei 
įvairių įstaigų personalas. Vadinasi, rinkimais remiasi 
visa valdžios organizacija, visa jos organų schema: 

Koks gi yra šių sudarančių labai svarbų sovietinės 
valdžios sudarymo veiksnį rinkimų mechanizmas? Jis turi 
dies seimo rinkimų įstatymą Lietuvoje. Tačiau ne visiškai 
tas pats. Iš viso iki 1936 m. vadinamosios „Stalino Kons- 
titucijos" politiniai rinkimai Sovietuose buvo: a) nevisuo- 
tiniai (balsavimo teisė buvo pavesta tiktai privilegijuo- 
tiems socialiniams sluoksniams, iš jos buvo išskirtos įvai- 
rios kategorijos piliečių dėl savo socialinės kilmės, dėl 
klasinių sumetimų, kaip naudojimas svetimo samdomojo 
darbo pelnui gauti, dėl praeities veiklos, kartais dėl 
profesijos, kaip kad dvasininkai, ir pan.; be to, ir privile- 
gijuotų socialinių sluoksnių tiek individai, tiek ištisps 
grupės galėjo prarasti balsavimo teisę, kuri galėjo būti 
iš jų atimta, jeigu tam tikrų valdžios organų būtų kons- 
tatuota, kad jie šia. teise naudojasi prieš klasinį proleta- 
riato interesą); b) nelygūs, nes atstovavimo normos buvo 


* Štai kur šuo pakastas! (vok.) 

palankesnės darbininkams ir iš viso miestų rinkikams 
negu valstiečiams ir kaimų rinkikams, tad vienų ar kitų 
balsų pajėgumas nebuvo tolygus; c) tarpiški, nes tiktai 
žemiausios — kaimų ir miestų tarybos — buvo renkamos 
betarpiškai pačių rinkikų, o kituose vienetuose veikė ne 
tarybos, bet tarybų suvažiavimai, į kuriuos atstovus siuntė 
tarybos ir Žemesnieji suvažiavimai, ir tokiu būdu iki 
Sąjungos Sovietų suvažiavimo buvo visa eilė tarpinių 
laipsnių tarp piliečių rinkikų ir atstovų; d) atviri, pavyz- 
džiui, rankų pakėlimu ar kitaip, tad balsavimas galėjo 
būti visų kontroliuojamas; e) ne izoliuotai individualiniai, 
kada kiekvienas rinkikas ateina ir paduoda balsą, bet per 
organizuotus rinkikų susirinkimus. 

Aišku, kad šitokia viešųjų politinių rinkimų tvarka 
užtikrindavo laimėjimą valdantiesiems. komunistų veiks- 
niams ir tvirtai rėmė Kompartijos diktatūrą. Šitaip buvo 
iki „Stalino Konstitucijos“, kuri 1936 m. pasuko į „demo- 
kratiją“ ir paskelbė „demokratiškiausią“ visuotinį, lygų, 
tiesioginį ir slaptą balsavimą, pakeitus ir balsavimą susi- 
rinkimuose individualiniu izoliuotų balsavimu. Iš tikrųjų 
balsavimas — demokratiškiausias. Net ir vienintelis 
amžiaus cenzas labai žemas — 18 metų amžiaus. Žinoma, 
ir vyrai, ir moterys, be socialinės. kilmės, proiesijos etc. 
skirtumo. 

Tačiau šitaip demokratizavus rinkimus, galėtų kilti 
Kompartijos viešpatavimui pavojus. Slaptame balsavime 
galėtų slėptis visokie netikėtumai. Slaptai balsuodami, 
piliečiai būtų galėję išrinkti ir ne komunistus ir jiems 
nepritariančius atstovus. Vienose tarybose galėtų būti 
išrinkti daugumoje komunistai bei jiems artimi atstovai, 
kitose — jųjų priešai. O net jeigu komunistai ir būtų laimė- 
ję daugumą, tai vis dėlto būtų atsiradusi ir opozicija 
tarybose. Tatai negalėjo būti pageidaujama Stalinui ir 
Kompartijai ir, be abejo, į jų sumanymus neįėjo, nes 
griežtai racionalizuotoje komunistinėje („proletarinės 
revoliucijos“) valstybėje viskas be jokios opozicijos, be 
jokių svyravimų ir nukrypimų turėjo būti Kompartijos 
rankose. Tiesa, Sovietų valstybėje komunistai turėjo ga- 
lingas ir tikslias priemones bet kuriam opoziciniam sąjū- 
džiui ar nukrypimui likviduoti, ir iš tikrųjų tokius reiški- 

nius griežtai be pasigailėjimo likvidavo. Jie gal būtų pa- 
jėgę ir tarybose pasireiškiančią opoziciją likviduoti. Ta- 
čiau tatai vis dėlto būtų netvarka; būtų pasilikęs įspūdis, 
kad šalyje, liaudy opozicijos daigai esą gyvi; tatai kenktų 
komunistinei propagandai ir sovietinei legendai; geriau 
būtų buvę, kad opozicija iš viso ir pasireikšti negalėtų; 
juo labiau kad visuotinio balsavimo autoritetas didintų 
šios pasireiškiančios opozicijos orumą. 

Ir šita teisinė priemonė visuotinio slapto balsavimo 
opoziciniams atsitiktinumams pašalinti buvo surasta ir 
tvirtai „Stalino Konstitucijoje“ užfiksuota. 

Rinkiminis procesas tapo griežtai suskirstytas -dviem 
stadijomis: a) rinkiminė iniciatyva — kandidatų siūlymas 
ir b) pats balsavimas pasiūlytiems kandidatams išrinkti. 
Pats rinkiminis balsavimas — demokratiškiausias be jokių 
rezervų: visuotinis, lygus, tiesioginis, slaptas. Tačiau bal- 
suojama tiktai už pasiūlytus kandidatus. Užtai kandidatų 
siūlymas monopolizuojamas naudai „visuomeninių darbo 
žmonių organizacijų ir draugijų, komunistinės partijos 
organizacijų, profesinių sąjungų, kooperatyvų, jaunimo 
organizacijų ir kultūrinių draugijų“ (Stalino Konstitucijos 
141 str.; tas pats Lietuvos TSR Konstitucijos 113 str.). 
Tiktai šitos organizacijos gali siūlyti kandidatus ir tiktai 
už jų pasiūlytuosius piliečiai rinkikai gali balsuoti. 

Pirmuoju žvilgsniu gali atrodyti, kad čia nesą nieko 
ypatingo ir kad tai Kompartijai jokios rinkiminės pre- 
rogatyvos nesudarą; „komunistinės partinės organizaci- 
jos“ čia paminėtos tarp daugelio įvairių kitų, kurios 
gali nebūti partinės. Tačiau šio nuostato reikšmė aiškėja 
tos pačios Konstitucijos 126 str. šviesoje (tas pats Lietu- 
vos TSR Konstitucijos 98 str.). Būtent štai kaip šiš straips- 
nis (126 str.) sutvarko teisinius piliečių visuomeninio 
organizavimosi galimumus. Bet kurios visuomeninės orga- 
nizacijos gali būti Sovietų piliečių laisvai steigiamos 
tiktai tiek, kiek jos „atitinka“ darbo žmonių interesus ir 
ugdo "liaudies masių organizacinę saviveiklą („samodie- 
jatelnost') ir „politinį aktingumą'; vadinasi, sąjungų ir 
draugijų steigimo laisvė (šis nuostatas yra „Pagrindinių 
piliečių teisių skyriuje) Sovietuose veikia tiktai šio re- 
zervo ribose; jokios organizacijos, kurios šiam rezervui 

prieštarautų, steigiamos negali būti ir teisinės egzisten- 
cijos bei veiklos neturi. Koks gi yra kriterijus, kuris 
sprendžia apie tai, ar steigiamoji organizacija atitinka 
darbo žmonių interesus ir skatina masių politinį aktingumą 
ir koks čia turima galvoje aktingumas, argi ir antiko- 
munistinis, tad „kontrrevoliucinis'ė Jei šis Konstitucijos 
straipsnis ir neduotų į šį klausimą tiesioginio atsakymo, tai 
aiškus atsakymas vis dėlto tektų iš visos bendrosios 
sovietiškai komunistinės koncepcijos: vienintelis teisėtas 
politinis aktingumas yra tas, kuris yra nukreiptas į prole- 
tarinės (komunistinės) revoliucijos tikslus, o šiuos tikslus, 
kuriems yra tarnybiškai subordinuota pati Sovietų valsty- 
bė, nustato ir jų siekimo liniją taip pat nustato tiktai 
Komunistų partija, tikra ir vienintelė proletarinės (komu- 
nistinės) revoliucijos saugotoja ir vykdytoja. Taip pat 
tiktai Komunistų doktrina ir partija pajėgianti tiksliai 
konstatuoti darbo žmonių interesus, kurie. ne visuomet 
sutampa su įvairių darbo žmonių grupių pažiūromis ir 
valia. Tad tiktai viena Konstitucija gali autoritetingai 
spręsti, kas atitinka arba neatitinka šiuos interesus. 
Tačiau ir pats 126 str. tekstas duoda užtenkamai aiškų į 
šiuos klausimus atsakymą. Organizacijos, kurios šio rėzer- 
vo ribose gali būti steigiamos, yra įvairios: Konstitucija 
jų tarpe cituoja „visuomenines organizacijas, profesines 
sąjungas, kooperatyvinius sambūrius, jaunimo organiza- 
cijas, sporto ir gynybos organizacijas, kultūros, technikos 
ir mokslo draugijas ... Jos visos gali būti laisvai steigia- 
mos, jeigu tiktai jos atitinka darbo žmonių interesus ir 
skatina ar ugdo liaudies masių aktingumą. Tačiau išvardi- 
nusi visas šias organizacijų kategorijas, Konstitucija pri- 
deda dar vieną — tikrąją visuomeninio organizavimosi 
karalienę: tai yra žinoma „Visos Sąjungos Komunistų 
(bolševikų) partija“; ją Konstitucija išskiria iš visų kitų 
visuomeninių organizacijų šiais Žošžiais: „„.. o aktyviau- 
sieji ir sąmoningiausieji darbininkų klasės ir kitų darbo 
žmonių sluoksnių piliečiai jungiasi į Visos Sąjungos Ko- 
munistų (bolševikų) partiją...“ Vadinasi, čia anasis bendras 
rezervas (atitinka darbo žmonių interesus ir ugdo liaudies 
masių politinį aktingumą) yra pasireiškęs tobuliausioje 
formoje ir tobuliausiame turiny. Aišku, kad šita organi- 

zacija (Kompartija) turi būti visų visuomeninių organiza- 
cijų ir ne tiktai šių organizacijų, bet ir pačios sovietinės 
valstybės, skiriamos komunistinės revoliucijos tarnybai 
ir racionalizuotos šia kryptimi, mokytoja ir vadovė. 
Ir iš tikrųjų po anų žodžių apie aktingiausių ir sąmonin- 
giausių piliečių jungimąsi į Komunistų partiją priduriama: 
„ kuri yra priešakinis darbo žmonių būrys jų kovoje 
dėl komunistinės santvarkos sustiprinimo bei išplėtimo 
ir vadovaująs visų darbo žmonių organizacijų, tiek visuo- 
meninių, tiek valstybinių, branduolys“ (mano pabraukta). 
Priešakinis būrys komunistinei santvarkai stiprinti ir 
plėsti (revoliucijos ir sovietinės valstybės funkcijos 
avangardas), bet kuriai visuomenės ir valstybės organi- 
zacijai vadovaująs jos branduolys, Kompartijos vado- 
vaująs vaidmuo, josios sociališkai-politinė valdančioji 
funkcija visuomenėje ir valstybėje, kuri, žinoma, negali 
būti konkuruojama ir nukonkuruojama, nes tatai būtų 
priešinga Konstitucijoje patentuojamam jos tobulumui, 
šiuo yra konstitucionalizuota. Toks yra garsusis Stalino 
Konstitucijos 126 str. Šių konstitucionalizuojamų tezių 
šviesoje yra visiškai aišku, kad visos visuomeninės orga- 
nizacijos tegali būti steigiamos ir tegali veikti tiktai Kom- 
partijos kontrolėje. Tai yra konstitucinė Kompartijos 
prerogatyva, kuri ir Sovietų tikrenybėje yra labai tiksliai 
laikoma ir saugoma. Tad tuo pačiu yra aišku, kad ir visuo- 
meninėms organizacijoms pavedamas kandidatų siūlymas 
politiniams rinkimams (Stalino Konstitucijos 141 str.) 
vyksta griežtoje Kompartijos priežiūroje. Tai nėra kontra- 
bandinis faktas, tai Sovietuose yra faktas konstitucinis. 

Ir kadangi tokiu būdu kandidatų siūlymas į visas tiek 
Sąjungos, tiek respublikų ir visų žemesnių dalinių tarybas 
yra Kompartijos tiksliai kontroliuojamas, kas sudaro jos 
svarbiausią politiškai-konstitucinę prerogatyvą, ir kadangi 
Kompartija yra vieninga visoje Sovietų Sąjungoje, nes 
visi tautiniai respublikiški jos daliniai (pavyzdžiui, Lie- 
tuvos Komunistų partija) yra subordinuoti centrui ir jo 
direktyvoms, ir kadangi pagaliau rinkti galima tiktai šiuos 
pasiūlytus kandidatus, tai ir visuotinis slaptas balsavi- 
mas — vis tiek koks bebūtų asmeniškas balsuotojų nusi- 
statymas — negali jokio kito tarybų sąstato išrinkti, ir 

visų tarybų sąstatas yra vienalypis, komunistiškai parink- 
tas ir tvirtas, visais klausimais be jokių svyravimų vieno- 
dai nusistatęs, būtent taip, kaip bus nusistačiusi partija. 
Jokio kitokio, opozicinio, elemento tarybose nėra. Todėl 
ir visi tarybų nutarimai, įstatymai — aktai, iš anksto Kom- 
partijos patikrinami arba paruošiami ar inspiruojami, 
visuomet yra priimami visais balsais. Konstituciniai balsų 
daugumos ar, pavyzdžiui, 2/3 daugumos (Konstitucijai pa- 
keisti) reikalavimai šiame valdžios mechanizme neturi 
jokios reikšmės, nes viskas sprendžiama visuomet visais 
balsais. Sąstatas taip rūpestingai parinktas, kad netikėtumų 
ir opozicinių išsišokimų iš viso nebuvo. O jeigu ir atsitik- 
tų, tai yra priemonių tam likviduoti. Tam galėtų patarnau- 
ti atstovo imperatyvinis mandatas, leidžiąs jį rinkikams 
atšaukti. Formališkai atšaukti gali tiktai rinkikai, o ne 
Kompartija kaip tokia, bet kadangi, kiek man žinoma, nėra 
įstatymo, kuris nurodytų, kaip tasai atstovo atšaukimas 
turėtų būti vykdomas, tai, be abejo, tam galėtų būti panau- 
doti vietiniai komunistų įtakoje veikią mitingai, paruošus 
dirvą spaudai, kuri tebėra komunistinė, ir vietos taryboms, 
kaip Kompartijos agentūroms, formališkai atstovaujan- 
čioms vietos liaudžiai. Tad iš tikrųjų kiekvienas bet 
kurios tarybos narys — nuo Sąjungos Aukščiausiosios 
Tarybos ir kiekvienas respublikos Aukščiausiosios Tary- 
bos iki žemiausios vietos tarybos — ne tiktai yra iš anksto 
parinktas ištikimas Kompartijos politikai žmogus, bet ir, 
be to, savo veikloje nuolat atsakingas faktiškai tajai pačiai 
Kompartijai ir galįs būti tuojau pašalintas. Vadinasi, 
visos tarybos yia nuolatinėje Kompartijos dispozicijoje 
ir sudaro jos agentūrą, per kurią veikia ji — valstybės 
valdovė. Tiesa, tarybų sąstatas nėra išimtinai komunis- 
tiškai-partinis. Rinkimams visuomet yra sudaromas 
„komunistų ir bepartinių blokas“. Tatai daroma tam, 
kad ir nepartinis elementas, sudarąs vis dėlto visuomenėje 
daugumą (nes į Kompartiją žmonės yra įleidžiami atsar- 
giai, su didele rūpestinga atranka), jaustųsi neatstumtas 
nuo valstybės, bet kaip tik realiai dalyvaująs valstybės 
valdžioje drauge su partiniais komunistais. Tačiau šitas 
„blokas“ veikia Kompartijos priežiūroje ir vadovybėje; 
į jį įleidžiama tiktai toks nepartinis elementas, kuriuo 

komunistai gali tikrai pasitikėti; jokiu būdu neįleidžia- 
mas joks nepartinis opozicinis arba juo labiau antikomu- 
nistinis elementas. „Komunistų ir bepartinių blokas“.— 
tai Kompartija su savo satelitais. Ir kandidatai paren- 
kami iš komunistų arba tų pačių satelitų, pasiryžusių lai- 
kytis komunistinių direktyvų. 

O kadangi dėl aukščiau minėtos Kompartijos prero- 
gatyvos visas visų kandidatų siūlymas koncentruojasi 
viename centre, vieno veiksnio galioje, tai visuomet 
kiekvienam mandatui tebėra tiktai vienas kandidatas. Nes 
jeigu tas veiksnys, nuo kurio vieno tatai pareina (Kom- 
partija), nustatė ir pasiūlė tam tikram mandatui kandidatą, 
kurį, matyt, laiko tinkamą, tai, žinoma, nėra prasmės, 
kad jam, be jo, dar siūlytų kitą, kuris būtų jo konkurentas, 
ir kad tokiu būdu diskredituotų savo pirmą pastatytą 
kandidatūrą. Tad kiekvienam mandatui tebėra Sovietuose 
vienas kandidatas ir visuotinis balsavimas net pasirinkti 
tarp kelių komunistiškai lygiaverčių kandidatų negali. 
Visuotinis balsavimas tegali pasisakyti už vienintelį pasiū- 
lytą kandidatą ir jį „išrinkti“ arba — boikotuoti rinkimus 
nebalsuojant. Tačiau susilaikymas nuo balsavimo Sovie- 
tuose laikomas dideliu nusižengimų, tolygiu sabotažui ir 
kontrrevoliucijai ir gali susilaikiusiam grėsti tikru pavo- 
jumi, tad reikia didelės pilietinės drąsos nebalsuoti. 

Šis tarybų (nuo Aukščiausiosios iki žemiausiųjų) sąs- 
tatų sudarymo būdas, kuris nustato jų visų pareinamumą 
nuo Kompartijos ir jas atiduoda į partijos dispoziciją, už- 
tikrina ir tą Kompartijos vadovavimą pačiai valstybei 
(jos valdžiai), apie kurią kalba mūsų aukščiau cituotas 
Stalino Konstitucijos 126 str. Nes visi kiti valstybės val- 
džios organai (Aukščiausiųjų Tarybų Prezidiumai, Liau- 
dies Komisarų Tarybos, vykdomieji komitetai, skyriai ...), 
kurie patys nėra betarpiškai visuotiniu balsavimu renkami, 
yra kylą iš tarybų ir joms yra atsakingi. Tad kieno dispo- 
zicijoje yra tarybos, to dispozicijoje yra ir šie išvestiniai 
valdžios organai. Tr tokiu būdu visa valstybės valdžia tiek 
Sąjungoje, tiek respublikose per Stalino Konstitucijos 
126 ir 141 str. patenka į Kompartijos rankas. Ir šiam vals- 
tybės valdžios ir Kompartijos simbiozui, kuriame Kom- 
partijai tenka vadovaująs vaidmuo, surasta net tam tikra 

didinga formulė. Kai Sovietuose kalbama arba rašoma 
apie kuriuos valdžios žygius arba sumanymus, tai išsita- 
riama: „Partija ir Vyriausybė“, „Partija“ įstatoma pirmoje 
vietoje, „Vyriausybė“ — antroje; jos abi drauge, Partijai 
esant priešaky, sudaro Sovietų valdžios tikrenybę, 

Daugiau mes.Sovįetų Konstitucijos neanalizuosime. Šio 
rašinio reikalams užtenka tai, ką esame sužinoję. Dabar 
jau galime padaryti išvadą ir atsakyti į klausimą, ar Lietu- 
va išlaikė ir kiek išlaikė savo valstybingumą, būdama 
įjungta į Sovietų Sąjungą. Mes tai ir padarysime. 

Mes matėme, kad.Lietuvos įjungimas į Sovietų Sąjungą 
sekė ne iš tam tikros jos pačios socialinių jėgų santykia- 
vimo evoliucijos, bet iš svetimos valstybės pajėgų spaudi- 
mo, prieš kurį Lietuva atsispirti ir paveikti nepajėgė, 
būdama tų pajėgų pavergta. Visi jos vardu vadinamosios 
„Liaudies vyriausybės“ sudarymo ir pačios „Liaudies vy- 
riausybės'“ bei „Liaudies seimo“ aktai, kuriais šis įjungi- 
mas buvo atliktas, buvo svetimos valstybės valdžios 
inscenizuoti. Tačiau ar įjungus Lietuvą kas nors iš jos 
valstybingumo beliko? Išžiūrėję formalią konstitucinę 
Lietuvos būklę Sovietų Sąjungoje arba jos su Sąjunga 
santykio konstrukciją, mes pradžioje, ypač kiek ši konst- 
rukcija formuluojama pačios Lietuvos, kaip sąjunginės 
respublikos Sovietuose, Konstitucijos, radome, kad joje iš 
tikrųjų yra tam tikrų koniederacinio laisvo santykio 
žymių, savaime, jei jos nebūtų arba paneigtos kitų, ypač 
pačios Sąjungos Konstitucijos nuostatų, arba kitų sovieti- 
nių konstitucinių institucijų paraližuojamos ar sterili- 
zuojamos, gal ir kiek pateisintų jųjų tariamąjį „suvere- 
numą', kurį Sąjungos Konstitucija mini ir kuris jų valsty- 
bingumo branduolį galėtų Sovietų Sąjungoje išlaikyti. 

. Tačiau tai, kas mums paaiškėjo iš tų konstitucinių 
nuostatų (Sąjungos Konstitucijos 126 ir 141 str.), kurie 
organizuoja Kompartijos valdančiąją prerogatyvą ir visą 
visuomenę bei valstybę paveda jos dispozicijon, ne tiktai 
respublikų valstybingumą, bet ir jų autonomiją Sovietų 
valstybėje griauna ir palaidoja. Vienintelis monopolinis 
sovietinės valdžios veikėjas, tikras valdovas, kurio abso- 
liutinė galia reiškiasi visais visų valdžios organų, tiek 
Sąjungos, tiek respublikų ir smulkesnių dalinių, aktais, — 

yra Kompartija. Jeigu kas tam tikrų konstrukcijos nuos- 
tatų pavedama čia Sąjungai, čia respublikoms, tai vis 
tiek tatai visuomet yra tos pačios vienos Kompartijos 
dispozicijoje. Ta pati Kompartija, kuri visoje Sąjungoje 
yra vieninga, apimanti ir visas respublikas, veikia visais 
esamais organais ir tokiu būdu visos konstitucinės kompe- 
tencijos, suskirstytos tarp įvairių organų, respublikų, Są- 
jungos, smulkesnių vienetų, yra jos, Kompartijos, rankose. 
Kompartija čia viena daro Sąjungos, antra vėl Respubli- 
kos vardu, čia vieno, čia kito organo aktu, bet kadangi 
visur ir visame veikėjas yra tas pats ir tai yra būtent 
Kompartija, tai visi aktai yra tiksliai suderinti, viskas 
visuomet yra harmoninga, o tai, kas pavesta respublikai 
ir kas esą sudaro jos konstitucinę „teise“, tebėra Kom- 
partijos valioje. Šitokioje Konstitucijos tikrenybės konst- 
rukcijoje visos respublikos — tai tebėra tiktai manekenai 
ar Marionetės, kurių neva žodžiais kalba reikalui esant 
Kompartija. Jokios veikliosios respublikų asmenybės iš 
tikrųjų nėra. Viskas yra tiktai sui generis politinio mą- 
rionečių teatro vaidinimas, vaikų lėlių teatras, kurio 
tikslas yra: propagandinis efektas užsienių agitacijai ir 
masiniams nenusimanėlių mitingams. Tai yra taip, lyg būtų 
daugybė ruporų, kurių kiekvienas būtų kitaip pavadintas, 
turėtų kitokios „respublikos“ vardą, ir kurių kiekvienas 
būtų skyrium sujungtas su vienu spikeriu, kalbančiu 
įvairiais balsais čia vienu, čia antru ir t. t. ruporu. 
Gali būti tarp ruporų „dialogai“, bet jie visi sutampa vie- 
noje valioje, viename veikėjo ir kalbėtojo asmeny. Ne- 
tenka, žinoma, kalbėti apie šių ruporų ar marionečių 
„suverenumą“, apie jų „teises“, „kompetencijas“ ir „lais- 
vę“. Nes tas, kas nėra gyvas, niekuomet šiais atributais 
pasinaudoti negali. Vienintelis gi gyvas ir realus Sovie- 
tuose konstitucinis valdžios laikytojas yra Kompartija. 
Jeigu „respublika“ nustato sau konstituciją, jeigu „res- 
publika“ užtikrina Sąjungai tam tikrąją sąjungos kom- 
petenciją, jeigu „respublika“ gali laisvai išeiti iš Sąjun- 
gos ir t. t., tai iš tikrųjų visa tai yra ne jokios respublikos, 
bet tiktai Kompartijos galioje, kuri panorėjusi galėtų tai 
padaryti arba nepadaryti, arba padaryti taip, kaip tatai jai 
vienai patinka. 

Tai iš viso yra įdomus pavyzdys konstitucijos, į kurią 
yra įterpti tokie vieni kitiems prieštaraują nuostatai, kurių 
vieni paveikia visišką atrofiją kitų. Sąjungos Konstitu- 
cijos 126 ir 141 str.— tai sui generis gegutės kiaušiniai, 
padėti į kito kuklaus ir tvarkingo paukštelio lizdą. Jų 
padariniai stabdo ir nutraukia kitų nuostatų mechanizmą. 
Jie užtikrina kitų propagandinio efekto nuostatų neveik- 
lumą ir tuo pačiu visišką jų nepavojingumą, nes jie yra 
paverčiami skambiais tuščiais Žaisliukais, kuriais gali 
gėrėtis naivūs propagandos klausytojai ir kurie galima 
drąsiai reklamuoti „laisvių“ mėgėjams. Loginga buvo So- 
vietuose tai, kas buvo demokratiniais ir federaciniais, arba 
net konfederaciniais figų lapeliais dengiama, klastingi gi 
buvo tie figų lapeliai, tituluojami „demokratiniais“-„tede- 
raciniais“ vardais. 

Tai tokia marionetinė politinio vaikų teatro „valstybė“ 
buvo „Lietuvos Tarybų Socialistinė Respublika“ Sovietų 
Sąjungos sąstate. Nei jos „Konstitucija“ nebuvo jos konsti- 
tucija, nei jos „teisė“ ir „kompetencija“ nebuvo jos teisė ir 
jos kompetencija. Taip pat ir „jos organai“ buvo Kompar- 
tijos, bet ne jos organai. Nes ir ji pati teturėjo tiktai 
popierinį gyvenimą, o politinėje veikliojoje tikrenybėje 
neegzistavo kaip „valstybė“, net kaip federacijos narys, 
kaip „štatstragmentas“. Ji paskendo komunistų valdomoje 
Sovietų valstybėje kaip jos dalinys. 

Lietuvos sovietizacija — tai buvo ne pačios Lietuvos 
evoliucijos: padarinys, bet svetimų, nuslopinusių Lietuvos 
valstybę pajėgų darbas, kuriam buvo paruošta tam tikra 
neva pačios Lietuvos aktų inscenizacija, o kuris iš tikrųjų 
rėmėsi brutalia, į Lietuvos teritoriją įvesta ginkluota 
jėga, kurios veikimas buvo dengiamas sovietinės guasi 
demokratijos ir guasi federacijos melu ir klasta. Demo- 
kratizacijai, federacijai, konfederacijai galima pritarti 
arba nepritarti. Tačiau tai, kas Sovietų konstitucinėje 
teisėje buvo reklamuojama kaip demokratinė, federacinė 
ir konfederacinė,— nebuvo nei demokratinė, nei federa- 
cinė, nei koniederacinė. Kaip visa Sovietų akcija — tatai 
buvo pertfidijos reiškinys. Daroma ir vykdoma buvo viena, 
skelbiama ir inscenizuojama — kita. Tai žiaurioji Azijos 
klasta Europos civilizacijos dirvoje. 


NUO RENGĖJŲ 


Skaitytojų dėmesiui pateikiamas veikalas „Istorinė Lietu- 
vos sovietizacijos apžvalga ir konstitucinis jos įvertini- 
mas“ priklauso labiausiai tarpukario Lietuvoje pripažinto 
valstybinės (konstitucinės) teisės autoriteto prof. dr. My- 
kolo Rėmerio (Rėmer'io) (1880— 1945) plunksnai. Peterbur- 
go Imperatoriškosios teisės mokyklos ir Paryžiaus Laisvo- 
sios politinių mokslų mokyklos auklėtinis, jis nuo Lietuvos 
Vytauto Didžiojo universiteto Kaune 1922 m. įsikūrimo 
dirbo šio universiteto Teisių iakultete, o nuo 1940 m. sau- 
sio 1 d. kartu su fakultetu persikėlė į Vilniaus universitetą 
ir jame profesoriavo iki mirties. 

Aukštos kultūros, plačios erudicijos, demokratinių 
pažiūrų prof. M. Rėmeris pasižymėjo dideliu darbštumu ir 
paliko gausų mokslinį palikimą. Tačiau ne taip kaip kitos, 
ši knyga, skirta nepaprastai jautriai lietuvių tautos ir Lie- 
tuvos valstybingumo likimo problemai, yra mūsų visuo- 
menei visai nežinoma. | 

Tapus Lietuvai tarybinei bei ją įjungus į TSRS sudėtį, 
M. Rėmeris buvo naujai santvarkai lojalus žmogus. Tai 
matyti ne tik iš jo profesinės bei visuomeninės veiklos, 
bet ir įrašų garsiajame dienoraštyje, iš likusio privataus 
susirašinėjimo, pagaliau tuo galėjo įsitikinti asmeniškai jį 
pažinoję žmonės. Bet moksliniai interesai pastūmėjo pro- 
tesorių apmąstyti ir iš savo specialybės — konstitucinės 
teisės — pozicijų įvertinti tai, kas 1940— 1941 metais įvyko 
Lietuvoje ir turėjo tiek toli siekiančių pasekmių. 

Disponuodamas ribota, tiktai viešai prieinama teisine 
medžiaga, oticialiąja spauda, paties asmeniškai išgyven- 
tais istoriniais įvykiais, nežinodamas ir negalėdamas žinoti 

kai kurių svarbių iaktų, dar prieš hitlerinei Vokietijai pra- 
dedant karą prieš TSRS, jis ėmėsi sudėtingo ir labai rizi- 
kingo darbo, nes negalėjo nesuprasti, kas lauktų jo paties 
ir artimųjų, jei atsitiktinai tai būtų pastebėjusi pikta 
akis. 

Pradėtas darbas buvo tęsiamas hitlerinės okupacijos 
metais. Dėl smarkiai pablogėjusios sveikatos būklės dau- 
giausia leisdamas dienas savo dvare Bagdoniškyje (dab. 
Rokiškio raj.), jis knygą užbaigė 1944 m. pavasarį. 

"Skditytoją, manome, nustebins gana santūrus M. Rėme- 
rio tonas, išlaikytės-rašant: net apie tragiškiausius įvykius. 
Autoriui -buvo svetima mintis knygą ar jos idėjas -pa- 
naudoti priešingos-e8amaž santvarkai propagandos tikslais, 
„nelegaliai- ją -pasklėisti tarp Lietuvos gyventojų. 'Todėl, 
nagrinėdamasi pasirėriktą problematiką, jis net-neužsiminė 
apie iokį tautai jautrų dalyką, kaip, pavyzdžiui, masinių 
represijų vykdymas. Jis rašė vildamasis, kad kada nors 
turėsiąs ateiti laikas, „kai jo mintys galės būti vieiai: aa 
skelbtos, laps visuomenei reikalingos. 

-Prof.: M. Rėmerio.veikalo „Istorinė Lietuvos sovištizd- 
„cijos apžvalgu ir konstitucinis jos įvertinimas“ -mdšisirdš- 
tinis egzempliorius ir „Autoriaus žodžio“ origindlas "su 
gerbiamojo proiesoriaus parašu dar tebevy.kkstant -karui 
„buvo patikėtas vienam iš šių eilučių autorių, J. Bulavui, ir 
jis juos išsaugojo iki :šios dienos, kada pasikeitusios: sąly- 
-gos leidžia kelti klausimą dėl jo išleidimo. 

Nors kai kurios-veikalo detalės galėtų būti patikšsliatos 
„naujai paskelbių šaltinių duomenimis, iš esmės veikalas 
-savo istorinės mokslinės vertės nėra nustojęs .ir: +ėbėma 
-Gktualus. 

Manome, jog atėjo laikas, kada prof. M. :Rėmetrio 
mintys Lietuvos valstybės likimo klausimu -gali (tapti 
„prieinamos -plačiajai visuomenei. 


Juozas BULAV.AS, 
Mindaugas MAKSIMAITIS 


PAAIŠKINIMAI 


1. M. Rėmeris negalėjo žinoti, kad ne Vokietijos daly- 
vavimas karo veiksmuose Vakarų Europoje sudarė są- 
lygas 1940 m. vasarą Tarybų Sąjungai išplėsti savo terito- 
riją Pabaltijo valstybių sąskaita, o slaptieji 1939 m. rug- 
pjūčio— rugsėjo mėn. TSRS— Vokietijos susitarimai, 
abiejų šalių vyriausybių valia Pabaltijį priskyrę TSRS 
interesų zonai. 

2. Naujausi istoriniai tyrinėjimai Lietuvos—TSRS sa- 
vitarpio pagalbos sutarties saboiavimo faktų iš Lietuvos 
vyriausybės pusės nepatvirtina. 

3. Iš tikrųjų Lietuvos vyriausybės posėdis, skirtas 
ultimatumui svarstyti, prasidėjo 1940 m. birželio 15 d. 
1—2 val. nakties (Smetona A. Pro memoria // Švyturys. 
1989. Nr. 11. P. 10). 

4. M. Rėmerio minimame vyriausybės pareiškime, 
paskelbtame per Eltą, buvo pranešama apie A. Smetonos 
išvykimą į užsienį ir nurodoma: „Jo išvykimą susidariu- 
siomis aplinkybėmis vyriausybė laiko atsisiatydinimu iš 
Respublikos Prezidento pareigų. Respublikos Prezidento 
pareigas, einant Lietuvos Konstitucijos 72 str., eina Mi- 
nistro Pirmininko pareigas einąs Antanas Merkys“ (Ry- 
tinis Lietuvos aidas. 1940.V 1.17. Nr. 282). 

5. Iš tikrųjų pats prof. V. Krėvė-Mickevičius prašėsi 
V. Molotovo ir, jei bus galima, J. Stalino priimamas, 
norėdamas supažindinti „su esama padėtimi“ ir „pareika- 
lauti, kad įsakytų savo atstovybei Kaune ir kariuomenės 
vadovybei nesikišti į vidaus reikalus, negriauti Lietuvos 
vyriausybės autoriteto ir atšaukti savo piliečius, kuriuos 
yra neteisėtai susodinę Vidaus reikalų ministerijoje“ 
(Krėvė V. Pasikalbėjimas Maskvoje su V. Molotovu // 
Jaunimo gretos. 1989. Nr. 4. P. 26). 

6. V Krėvės pokalbio su V Molotovu turinys, M. Rė- 
merio dėstomas pagal E. Galvanausko pasakojimą, nesu- 
tampa su šio pokalbio aprašymu, pateiktu paties V Krė- 
vės atsiminimuose (Krėvė V. Pasikalbėjimas Maskvoje 
su V. Molotovu // Jaunimo gretos. 1989. Nr. 4, 5, 6). 

7. 1936 metų Seimo rinkimų įsiatymas rinkimų teisę 
suteikė piliečiams, sulaukusiems 24 metų amžiaus (Liau- 
dies seimo rinkimų įstaiymas — 21: metų); kandidatus 
kėlė apskričių (arba mieslų) savivaldybės organai, o šių 
rinkimuose galėjo dalyvauti piliečiai, išgyvenę ne ma- 
žiau kaip metus tame valsčiuje, moką ar privalą mokėti 
nekilnojamojo turto, žemės, prekybos, pramonės, amato, 
asmens pajamų ar buto savivaldybės mokesčius, arba 
valstybės ar savivaldybės įstaigos tarnautojai. 

8. Autoriaus nurodyti oficialūs rinkimų rezuliatai yra 
abejolini. Sąlygas balsuotojų valiai nuslėpti užtikrino 
no tik agitacinės-administracinės priemonės ir rinkimų 
išvakarėse visoje Lietuvoje įvykdyti areštai, bet ir rin“ 
kimų įstatymo bei kitų aktų nustatyta balsavimo ir re- 

ulialų upskaitos tvarka. Rinkimų apylinkėje kiekvienain 

balsuotojui buvo duodamas vokas ir po vieną kiekvieno 
toje upylinkėje renkamo atstovo biuletenį (kortelę). Buvo 
mal, ti kad nemaža kabinoje nebekontroliuojamų rinkėjų 
į "okų dėjo tik dalį kortelių, kitas išmesdami ant grindų. 
Komisijos balsavusiųjų skaičių ir procentą, aišku, nu- 
statinėjo suskaičiuodamos paduotus vokus, o ne juoše 
įdėta nevienodą kortelių skaičių, juo labiau. kad iš viso 
nebuvo sudaryti rinkėjų sąrašai. Visi kandidalai tapo 
išrinkti atstovais, nepriklausomai nuo už juos indivi- 
duuliai paduotų balsų skaičiaus, nes jiems jokios konku- 
rencijos nebuvo, be lo, jų išrinkimui nebuvo nustatyta 
reikalinga balsų dauguma (Liaudies seimo rinkimų įsta- 
tymas ir kili aktai // Vyriausybės žinios. 1940.V1II.6. 
Nr. 715). 

9. Lietuvos TSR Konstitucijos nuostatus, liečiančius 
visuomeninę santvarką, su atitinkamais TSRS Konstitu- 
cijos nuostatais suderino Lietuvos TSR Aukščiausioji Ta- 
ryba 1951 m. gruodžio 26 d., konstatavusi, kad Respubli- 
koje „visose Jiuudies ūkio srilyse nedalomai viešpatauja 
socializmas" 


Rėmeris M. 

Re-146 Lietuvos sovietizacija, 1940—1941 : Istor. Lietu- 
vos sovietizacijos apžvalga ir konstituc. jos įverti- 
nimas / Sp. parengė [ir baig. str., p. 68—69, parašė] 
J. Bulavas, M. Maksimaitis.— V.: Akc. spaudos 
b-vė „Lituanus“, 1989.—71 p.: faks. 

Bibliogr. paaišk., p. 70. 


Autorius, žymus konstitucinės teisės specialistas, nagrinėja 1940—1941 m. 
įvykius Lietuvoje, rinkimų į Liaudies seimą ir Lietuvos inkorporavimo į TSRS 
" sudėtį teisėtumą. 

Rėmeris, Mykolas (1880.V.17 Bagdonišky je, 
Rokiškio rj.— 1945.11.22 Vilniuje), teisininkas, 
visuomenės veikėjas. 1901 m. baigė 
Peterburgo aukštąją teisės mokyklą, 1902 m. 
Krokuvos universitete studijavo istoriją. 
1902— 1905 m. išklausė Paryžiaus politinių 
mokslų mokyklos 3 metų kursą. 1905— 1906 m. 
leido buržuazinės demokratinės krypties 
laikraštį „Gazeta Wilenska“, jame propagavo 
lietuvių ir lenkų draugystę, kovojo su 
šovinizmu. Carinei prokuratūrai jam iškėlus 
bylą, gyveno Krokuvoje. 1909—1914 m. 
Vilniuje advokatavo. 1914— 1917 m. gyveno 
Austrijoje, buvo įstojęs į J. Pilsudskio 
organizuojamus legionus. 1919 m. atmetė 
Pilsudskio siūlymą sudaryti Vilniuje Lietuvos 
vyriausybę, kuri būtų antipodas Lietuvos 
buržuazinei vyriausybei, įsikūrusiai Kaune. 
1921— 1928 m. Lietuvos vyriausiojo tribunolo 
narys, 1928— 1931 m. Valstybės tarybos narys. 
1922— 1940 m. dėsto Kauno, 1940— 1945 m.— 
Vilniaus universitete; teisės daktaras (1932), 
protiesorius (1932). 1927— 1928 m. ir 

1933— 1939 m. Kauno universiteto rektorius. 
1932 m. atstovavo Lietuvai Hagos tribunole 
per Klaipėdos bylos svarstymą, vėliau 

bylose su Danija, Estija. 

